Αξιοποίηση τεχνικής Clay Animation για τη δημιουργία μιας παράστασης ψηφιακού κουκλοθέατρου στην προσχολική ηλικία - PDF\nΑξιοποίηση τεχνικής Clay Animation για τη δημιουργία μιας παράστασης ψηφιακού κουκλοθέατρου στην προσχολική ηλικία\nDownload "Αξιοποίηση τεχνικής Clay Animation για τη δημιουργία μιας παράστασης ψηφιακού κουκλοθέατρου στην προσχολική ηλικία"\n1 Αξιοποίηση τεχνικής Clay Animation για τη δημιουργία μιας παράστασης ψηφιακού κουκλοθέατρου στην προσχολική ηλικία Μακρή Βενετία 1 1 Νηπιαγωγός, M.Sc. Ψηφιακά Συστήματα και Υπηρεσίες-Ηλεκτρονική Μάθηση Περίληψη Η τεχνική Clay animation, όπως και το ψηφιακό κουκλοθέατρο, έχουν χρησιμοποιηθεί αρκετά για τη δημιουργία ταινιών του κινηματογράφου. Η ένταξή τους στην εκπαίδευση και ιδιαίτερα στη προσχολική ηλικία, ελάχιστα έχει πραγματοποιηθεί. Η συγκεκριμένη εργασία έχει ως σκοπό την παρουσίαση ενός εκπαιδευτικού σεναρίου, που σχεδιάστηκε προκειμένου η ένταξη Clay animation στην προσχολική εκπαίδευση να γίνει με συστηματικό τρόπο. Γενικός στόχος του σεναρίου είναι οι μαθητές να αναπτύξουν κοινωνικές δεξιότητες χρησιμοποιώντας τεχνικές ψηφιακού κουκλοθέατρου. Οι εκπαιδευτικές του δραστηριότητες βασίστηκαν στο διδακτικό μοντέλο Role playing αλλά και στη πρότυπη μέθοδο για τη δημιουργία παραστάσεων ψηφιακού κουκλοθέατρου. Τα παιδιά χρησιμοποίησαν το πρόγραμμα Zu3D καθώς και την εφαρμογή για κινητές συσκευές και tablet, U-Puppet 1.2. Το σενάριο έχει διάρκεια 6 ώρες και υλοποιήθηκε στα πλαίσια μιας μελέτης περίπτωσης στα πλαίσια της οποίας οι μαθητές ανέπτυξαν και αξιοποίησαν σε μεγάλο βαθμό τις κοινωνικές τους ικανότητες Λέξεις κλειδιά: Clay animation, ψηφιακό κουκλοθέατρο, εκπαιδευτικό σενάριο, κοινωνικές δεξιότητες Εισαγωγή Στη συγκεκριμένη εργασία γίνεται αναφορά στην τεχνική Clay animation (ή claymation), μια μορφή 3-D stop motion animation, η οποία βασίζεται στη δυσδιάστατη διαδικασία λήψης φωτογραφιών κάθε ξεχωριστής κίνησης και την προβολή τους καρέ καρέ σε γρήγορη διαδοχή με σκοπό να δώσει την εντύπωση ενός κινούμενου αντικειμένου, αλλά αντί για τη χρήση σκίτσων χρησιμοποιούνται ρεαλιστικοί χαρακτήρες από πλαστελίνη. (Ochs, 2014 ; Moore, 2014 ; Conjecture Corporation, 2014) Με τη χρήση υπολογιστών, ψηφιακών καμερών καθώς και εύχρηστων προγραμμάτων, όπως το Zu3D επιτυγχάνεται η γρήγορη επεξεργασία των εικόνων και διευκολύνεται η δημιουργία του βίντεο. (Wikipedia, 2014 ; Puppetry in Practice, 2012 ; Kolk, 2013 ; Μακρή, 2015) Η τεχνική αυτή αξιοποιείται στα πλαίσια μιας μελέτης περίπτωσης, που εφαρμόστηκε στο νηπιαγωγείο «Παιχνίδι και Μάθηση» στο Παλαιό Φάληρο, όπου συμμετείχαν, 16 παιδιά αγόρια και κορίτσια, 5 έως 6 ετών. Το ερευνητικό ερώτημα που μελετήθηκε είναι το εξής: «Με την υιοθέτηση της εκπαιδευτικής προσέγγισης «Παιχνίδι Ρόλων» (Role Playing) και τη μεθοδολογία δημιουργίας παράστασης ψηφιακού κουκλοθέατρου θα αναπτύξουν οι μαθητές κοινωνικές δεξιότητες;». Στη συγκεκριμένη μελέτη περίπτωσης, ως μέσα συλλογής των δεδομένων χρησιμοποιούνται η συμμετοχική μη δομημένη παρατήρηση, ρουμπρίκες γενικών στόχων και αναλυτικές ρουμπρίκες. Για τις ανάγκες αυτής της μελέτης περίπτωσης, δημιουργήθηκε ένα εκπαιδευτικό σενάριο διάρκειας 6 ωρών με τίτλο «Η Συνταγή της Δυνατής Φιλίας». Οι πρώτες ανάγκες για θετική κοινωνική συμπεριφορά εμφανίζονται στο περιβάλλον του σχολείου, όπου τα παιδιά σχηματίζουν ομάδες συνομηλίκων, και οι θετικές κοινωνικές δεξιότητες μπορούν να οδηγήσουν στη δημιουργία των πρώτων φιλιών. Την προτίμηση και την αλληλεπίδραση με τους συνομηλίκους που φέρουν κοινά χαρακτηριστικά, ομοιότητες και παρόμοια ενδιαφέροντα για δραστηριότητες, επιζητούν ακόμα και τα παιδιά που βρίσκονται στην προσχολική ηλικία. Σημαντικό κριτήριο επιλογής φίλων στην ηλικία αυτή είναι το ενδιαφέρον για παρόμοια παιχνίδια. (Raimundo et al., 2012 ; Huitt & Dawson, 2011; Gregoriadis et al., 2013 ; Παιδαγωγικό Ινστιτούτο, 2011) Πρακτικά Εργασιών 9 ου Πανελλήνιου Συνεδρίου Καθηγητών Πληροφορικής, Καστοριά, Απριλίου 2015\n2 2 9 ο Πανελλήνιο Συνέδριο Καθηγητών Πληροφορικής Από τα παραπάνω, διαφαίνεται η ανάγκη για τη διδασκαλία των κοινωνικών δεξιοτήτων στην προσχολική ηλικία αφού θεωρείται η πιο κρίσιμη περίοδος όσον αφορά στην κοινωνική ανάπτυξη. (Huitt & Dawson, 2011) Το εκπαιδευτικό πρόβλημα του εκπαιδευτικού σεναρίου είναι «Πώς τα παιδιά προσχολικής ηλικίας θα αναπτύξουν κοινωνικές δεξιότητες χρησιμοποιώντας τις τεχνικές του ψηφιακού κουκλοθέατρου;». Εκπαιδευτική προσέγγιση Στο παρόν εκπαιδευτικό σχεδιασμό, το διδακτικό μοντέλο που ακολουθήθηκε είναι το «Παιχνίδι Ρόλων» (Role Playing) όπως αυτό σχεδιάστηκε από τους Fannie και George Shaftel το Βασικός σκοπός αυτού είναι να διευκολύνει τους μαθητές ανεξαρτήτως ηλικίας όχι μόνο να μελετήσουν και να προβληματιστούν σχετικά με τις κοινωνικές τους αξίες αλλά και να κατανοήσουν την έννοια της κοινωνικής συμπεριφοράς, τον προσωπικό τους ρόλο στα πλαίσια των κοινωνικών αλληλεπιδράσεων και να αναζητούν πιο αποτελεσματικούς τρόπους για την επίλυση προβλημάτων. Οι εκπαιδευόμενοι συγκεντρώνουν και οργανώνουν πληροφορίες σχετικές με κοινωνικά ζητήματα, προσπαθούν να βελτιώσουν τις κοινωνικές τους δεξιότητες και να αναπτύξουν ενσυναίσθηση για τους άλλους. Προϋπόθεση του μοντέλου είναι οι μαθητές να υποδυθούν το ρόλο κάποιου άλλου, να εμπλακούν σε υποτιθέμενες συγκρούσεις και να παρατηρήσουν κοινωνικές συμπεριφορές. (Κοκκονός, 2006 ; Joyce & Weil, 2003) Το συγκεκριμένο μοντέλο απαρτίζεται από 9 φάσεις, καθεμία από τις οποίες επιτελεί ένα συγκεκριμένο σκοπό ο οποίος συμβάλλει στον εμπλουτισμό της μαθησιακής δραστηριότητας. Αυτές είναι οι εξής: α) Προετοιμασία της ομάδας, β) Επιλογή συμμετεχόντων, γ) Καθορισμός σκηνής, δ) Προετοιμασία παρατηρητών, ε) Εκτέλεση δράσης, στ) Συζήτηση και αξιολόγηση, ζ) Επανεκτέλεση δράσης, η) Συζήτηση και αξιολόγηση, θ) Ανταλλαγή εμπειριών και γενίκευση Ακολουθώντας αυτά τα βήματα, οι μαθητές προετοιμάζονται στους ρόλους τους ενώ διευκρινίζονται οι στόχοι του παιχνιδιού ρόλων. (Κοκκονός, 2006 ; Joyce & Weil, 2003) Τα στάδια αυτά ενσωματώθηκαν στην πρότυπη μέθοδο για τη δημιουργία παραστάσεων ψηφιακού κουκλοθέατρου. (Μακρή, 2015) Πρότυπη μέθοδος για δημιουργία παράστασης ψηφιακού κουκλοθέατρου Όπως και το παραδοσιακό κουκλοθέατρο, έτσι και το ψηφιακό έχει αρκετά είδη και τεχνικές. Τα βήματα ωστόσο για τη δημιουργία μιας παράστασης ψηφιακού κουκλοθέατρου μπορούν να κατηγοριοποιηθούν ως εξής: Επιλογή σεναρίου: Σημαντικό συστατικό στοιχείο της παράστασης, είναι η επιλογή του σεναρίου. Όταν τα παιδιά αποφασίσουν για πρώτη φορά να δραματοποιήσουν μια ιστορία, είναι συνετό να ξεκινήσουν από μια απλή και σταδιακά να προχωρούν σε πιο σύνθετες. (Ντεπιάν, 2014) Είτε επιλέξουμε να δραματοποιήσουμε μια υπαρκτή ιστορία είτε δημιουργήσουμε μία εκ νέου, αρχικά είναι απαραίτητη η ανίχνευση των πρότερων ιδεών των μαθητών σχετικά με τα βασικά σημεία αυτής. Ο διαχωρισμός της ιστορίας σε σκηνές και η οργάνωση τους σε storyboard, δηλαδή σε μια συλλογή από αυτόνομα σκίτσα της ιστορίας, είναι απαραίτητη για όλα τα στάδια της δημιουργίας μιας παράστασης ψηφιακού κουκλοθέατρου Τα μεγαλύτερα storyboard είναι περισσότερο εύχρηστα για τα μικρότερα παιδιά που δυσκολεύονται να ζωγραφίσουν σε μικρό πλαίσιο και αδυνατούν να καταγράψουν τις λεπτομέρειες της κάθε σκηνής. Ανεξάρτητα από το μέγεθος τους μπορούν να περιλαμβάνουν πληροφορίες σχετικά με τους χαρακτήρες και την αλληλεπίδραση αυτών, την κίνησή τους στη σκηνή, τα σκηνικά, το χρόνο, τον τόπο και τον τρόπο των γεγονότων και τη γωνία λήψης των φωτογραφιών. Όσο περισσότερες πληροφορίες περιλαμβάνουν τόσο πιο επιτυχημένη θα είναι η παράσταση. (Kolk, 2013 ; Doug, 1998)\n3 Η Πληροφορική στην Πρωτοβάθμια και Δευτεροβάθμια Εκπαίδευση - Καινοτόμες Παιδαγωγικές Πρακτικές 3 Σχήμα 1. Storyboard Επιλογή ηρώων: Οι μαθητές δημιουργούν τους χαρακτήρες που θα δραματοποιήσουν ανάλογα με το ρόλο που τους έχει ανατεθεί. Η μορφή της τρισδιάστατης κούκλας από πλαστελίνη θα πρέπει να είναι απλή και να στέκεται όρθια για τη λήψη φωτογραφιών. Ενδείκνυται, το κάτω μέρος της κούκλας και ειδικά τα πόδια να είναι μεγαλύτερο από το πάνω και η χρήση σκελετού (armature) από σύρμα ή αλουμινόχαρτο για να συγκρατείται το βάρος της. (Wikipedia, 2014 ; Tech4learning, 2014 ; Kolk, 2013 ; Conjecture Corporation, 2014) Αναφορικά με το μέγεθός της, αυτό μπορεί να εξαρτάται από το ρόλο της στην ιστορία. (Μαγουλιώτης, 1994) Διαμόρφωση σκηνής: Στη συγκεκριμένη μελέτη περίπτωσης η σκηνή κατασκευάστηκε από 3 μακετόχαρτα στα οποία είχαν γίνει εγκοπές στα κατάλληλα σημεία για να μπορούν να στερεώνονται όρθια. Σε αυτήν επικολλούνταν τα σκηνικά που μπορεί να αποτελούν ζωγραφιές των παιδιών, εικόνες ή κατασκευές. Η αυλαία, δημιουργήθηκε από ύφασμα και στηρίχθηκε με διπλόκαρφα και σκοινί σε ένα κομμάτι μακετόχαρτο το οποίο τοποθετείται κατά μήκος των πλαϊνών κομματιών της σκηνής. Η κατασκευή του επιτρέπει το στήσιμο και ξεστήσιμο τους ανά πάσα στιγμή. Σχήμα 2. Δημιουργία σκηνής Επιτακτική είναι η ανάγκη να στερεωθεί καλά οτιδήποτε χρησιμοποιείται διότι μπορεί να κουνηθεί κατά τη λήψη φωτογραφιών ή τη μετακίνηση των ηρώων. Οδοντογλυφίδες μπορούν να χρησιμοποιηθούν για την ένωση των μελών της κούκλας, blue-tag και χαρτοταινία για να είναι σταθερά τα σκηνικά και τη φωτογραφική μηχανή. Με αυτόν τον τρόπο θα κουνιούνται μόνο οι ήρωες και όχι και ολόκληρος ο χώρος γύρω από αυτές. (Ντεπιάν, 2014) Προετοιμασία ψηφιακής παράστασης: Η καλή προετοιμασία της παράστασης προλαβαίνει την εμφάνιση προβλημάτων και βοηθά στην αντιμετώπιση δυσκολιών όπως το να μην ακούγονται οι ήχοι. (Gauthier, 2002) Ο ρυθμός και η μουσική είναι ουσιαστικά στοιχεία για το κουκλοθέατρο, αναφορικά με τη συναισθηματική φόρτιση του παιδιού, και την άμεση επαφή του με τους χαρακτήρες και το περιεχόμενο του έργου. (Μαγουλιώτης, 1994 ; Doug, 1998) Ο φωτισμός είναι επίσης καθοριστικός για την ψηφιακή παράσταση. Προκειμένου να τραβήξουμε φωτογραφίες και τις επεξεργαστούμε απαιτείται δυνατός σταθερός φωτισμός με τρόπο που δε θα δημιουργούνται\n4 4 9 ο Πανελλήνιο Συνέδριο Καθηγητών Πληροφορικής ανεπιθύμητες σκιές και ή έξτρα θερμοκρασία ικανή να αλλοιώσει τη μορφή των αντικειμένων. (Kolk, 2013 ; Ντεπιάν, 2014 ; Wikipedia, 2014) Κατά τη διάρκεια της παρουσίασης της παράστασης όμως, θα πρέπει να είναι όσο πιο χαμηλός γίνεται προκειμένου να δημιουργηθεί το κατάλληλο κλίμα και να δοθεί έμφαση στα τεκταινόμενα της σκηνής. (Μπάριτς, 2012) Εκτός από το χρησιμοποιούμενο πρόγραμμα ή εφαρμογή, ο απαιτούμενος εξοπλισμός για τη δημιουργία μιας παράστασης ψηφιακού κουκλοθέατρου μπορεί να ποικίλει. Σημαντική είναι η ύπαρξη φωτογραφικής μηχανής, είτε ψηφιακή ή web camera, η ανάλυση της οποίας δεν απαιτείται να είναι μεγάλη (1024 x 768) για να μην επιβαρυνθεί το πρόγραμμα που χρησιμοποιείται, καθώς και ένα τρίποδο που θα βοηθήσει στην λήψη φωτογραφιών υπό γωνία. Παράλληλα, χρειάζονται φορτισμένες μπαταρίες για τη μηχανή, τη συσκευή (υπολογιστή ή tablet) και τα φώτα. Τα μικρόφωνα χρειάζονται για να ακούγονται καλά οι κουκλοπαίκτες, ή να ηχογραφήσουν τη φωνή της κούκλας ή άλλων ήχων που θα χρησιμοποιήσουν στην παράσταση όπως τραγούδια, ηχητικά εφέ κτλ. Εκτός από αυτά, ίσως χρειαστούν και ηχεία για την αναπαραγωγή αυτών των ήχων. Ειδικά για την δημιουργία τρισδιάστατων ηρώων και σκηνικών, είναι απαραίτητα υλικά όπως η πλαστελίνη που δεν στεγνώνει ώστε να μένει εύπλαστη, κουπάτ και πλαστικά εργαλεία για τη διαμόρφωσή της, χαρτιά, χαρτόνια, χρώματα, ψαλίδια, κόλλες, μουσικά όργανα, υφάσματα και άλλα υλικά χειροτεχνιών. (Ντεπιάν, 2014; Kolk, 2013 ; Μαγουλιώτης, 1994; Pike, 2007) Σε κάθε περίπτωση είναι απαραίτητη η πρόβα για την αποφυγή λαθών. Τα παιδιά κινούν και εξοικειώνονται με τις κούκλες στη σκηνή και δοκιμάζουν τους διάλογους τους. Εκτός από την προετοιμασία των κουκλοπαικτών θεωρείται εξίσου σημαντική και η προετοιμασία των παρατηρητών, αφού αυτοί θα αξιολογήσουν την παράσταση ή ακόμα μπορεί να τους ζητηθεί να προτείνουν εναλλαγές στη δράση. (Tech4learning, 2014 ; Christodoulakis et al, 2013 ; Quinn, 2005) Ψηφιακή παράσταση: Η παρουσίαση του βίντεο που δημιουργήθηκε ή η ζωντανή δραματοποίηση των γεγονότων είναι το στάδιο για το οποίο οι μαθητές έχουν δουλέψει σκληρά. Η συμμετοχή των θεατών μπορεί να είναι ευπρόσδεκτη κατά περίπτωση. (Kolk, 2013 ; Ryu et al, 2008) Αξιολόγηση: Τόσο οι θεατές όσο και οι κουκλοπαίκτες καλούνται να ανταλλάξουν απόψεις και να αξιολογήσουν την παράσταση με ερωτήσεις όπως «Τι σας άρεσε περισσότερο; Τι πιστεύετε ότι χρειάζεται βελτίωση; Ακούγατε όλοι τους κουκλοπαίκτες; Βλέπατε τις κούκλες καλά; κτλ». (Arts Every Day, 2008) Στόχοι του εκπαιδευτικού σεναρίου Το συγκεκριμένο εκπαιδευτικό σενάριο είναι διαθεματικό καθώς οι στόχοι του αντλούνται από διάφορες γνωστικές περιοχές όπως η Δραματική Τέχνη και η Πληροφορική. Ο γενικός στόχος του είναι να αναπτύξουν τα παιδιά κοινωνικές δεξιότητες χρησιμοποιώντας τεχνικές ψηφιακού κουκλοθέατρου. Οι ειδικότεροι στόχοι βασίζονται στο Διαθεματικό Ενιαίο Πλαίσιο Προγραμμάτων Σπουδών για το Νηπιαγωγείο (Παιδαγωγικό Ινστιτούτο, 2003), στην κατηγοριοποίηση των κοινωνικών δεξιοτήτων όπως αναφέρεται από τους Elliot και Busse (1991) αλλά και στην ταξινόμηση των κοινωνικών δεξιοτήτων των παιδιών και των εφήβων που αναπτύχθηκε από τους Caldarella και Merrell (συνεργασία, υποστήριξη, υπευθυνότητα, ενσυναίσθηση, αυτοέλεγχος, σχέσεις με τους συνομήλικους, δεξιότητες αυτοδιαχείρισης, ακαδημαϊκά προσόντα, συμμόρφωση, δεξιότητες διεκδίκησης). Επίσης, διακρίθηκαν σε τρεις τομείς σύμφωνα με την Ταξινόμηση των Εκπαιδευτικών Στόχων του Benjamin Bloom. (Τριλιανός, 2008 ; Τριλιανός, 2008) Στη Γνωστική περιοχή εντάσσονται οι στόχοι: Γνώση: Να αναγνωρίζουν τα συναισθήματα των άλλων από τις εκφράσεις του προσώπου, τις χειρονομίες, τις κινήσεις, τη στάση του σώματος και άλλα στοιχεία της μη λεκτικής επικοινωνίας (ενσυναίσθηση) Κατανόηση: Να κατανοήσουν τον τρόπο με τον οποίο θα υποστηρίζουν τους συμμαθητές τους Εφαρμογή: Να δρουν με υπευθυνότητα. Να ενεργούν στις δύσκολές καταστάσεις με αυτοέλεγχο και αυτοδιαχείριση. Να συμμετέχουν στο δραματικό παιχνίδι σαν υποδυόμενοι ή θεατές\n5 Η Πληροφορική στην Πρωτοβάθμια και Δευτεροβάθμια Εκπαίδευση - Καινοτόμες Παιδαγωγικές Πρακτικές 5 Ανάλυση: Να διακρίνουν τα χαρακτηριστικά των ηρώων μιας ιστορίας. Να αναλύουν τις σκηνές σε πλάνα δράσης (storyboard) Σύνθεση: Να δημιουργούν καλές σχέσεις με τους συνομήλικους τους. Να αναπτύσσουν δεξιότητες διεκδίκησης και ακαδημαϊκά προσόντα όπως η ολοκλήρωση ατομικών έργων, η ανεξάρτητη ολοκλήρωση εργασιών και η υπακοή στις οδηγίες του δασκάλου Αξιολόγηση: Να αξιολογούν την παράσταση χρησιμοποιώντας συγκεκριμένα κριτήρια. Στη Συναισθηματική περιοχή εντάσσονται οι στόχοι: Να συνεργάζονται σε ομάδες για την παραγωγή κάποιου έργου. Να συμμορφώνονται με κοινωνικούς κανόνες Η Ψυχοκινητική περιοχή περιλαμβάνει τους στόχους: Να χρησιμοποιήσουν τις νέες τεχνολογίες για να δημιουργούν παραστάσεις χρησιμοποιώντας τεχνικές ψηφιακού κουκλοθέατρου. (ΔΕΠΠΣ, 2003 ; Παιδαγωγικό Ινστιτούτο, 2011 ; Matson, 2009 ; Raimundo et al, 2012 ; Elliot & Busse, 1991) Χαρακτηριστικά και ανάγκες μαθητών Σχετικά με τα γνωστικά χαρακτηριστικά, οι μαθητές γνωρίζουν τις τεχνικές του παραδοσιακού κουκλοθέατρου όχι όμως και του ψηφιακού. Ήδη από την παιδική ηλικία είναι ικανοί να δημιουργήσουν και να κατανοήσουν ιστορίες, να συνειδητοποιήσουν τις πιθανές προθέσεις και τις συνέπειες κάποιου γεγονότος, και να προσδώσουν ανθρώπινα χαρακτηριστικά σε άψυχα αντικείμενα και ζώα. Κάποιοι μαθητές μπορεί να έχουν χρησιμοποιήσει ξανά ηλεκτρονικό υπολογιστή, κινητές συσκευές και tablet αλλά δεν έχουν χρησιμοποιήσει τις εφαρμογές και τα προγράμματα του σεναρίου. Επιπροσθέτως, παρόλο που γνωρίζουν και επιδεικνύουν μερικές κοινωνικές δεξιότητες, κάποια παιδιά δυσκολεύονται να αναπτύξουν τις δεξιότητες αυτές. (Lee, 2006 ; Mize, 2005). Επομένως, για την ανίχνευση των πρότερων γνώσεων και αντιλήψεων, γίνεται καταιγισμός ιδεών (Brainstorming) και δημιουργούνται εννοιολογικοί χάρτες. Αναφορικά με τα ψυχοκοινωνικά χαρακτηριστικά, αναφέρεται στη βιβλιογραφία ότι τα παιδιά συχνά δυσκολεύονται να επιδείξουν επαρκή κοινωνική συμπεριφορά, διότι είτε διαθέτουν κοινωνικές δεξιότητες αλλά αδυνατούν να τις εφαρμόσουν, είτε τις γνωρίζουν αλλά δεν τις αξιοποιούν στην πράξη, ή μπορεί να τις γνωρίζουν, να θέλουν να τις εφαρμόσουν αλλά να μην τα καταφέρνουν διότι δεν έχουν εξασκηθεί σε αυτό. Περιορισμός στην εμφάνιση της ενσυναίσθησης αποτελεί η ελλιπής ανάπτυξη της εκφραστικής ικανότητας των παιδιών. (Παιδαγωγικό Ινστιτούτο, 2011 ; Γκλιάου- Χριστοδούλου, χ.η. ; Στεφανή, 2008 ; McDonald & Messinger, 2011) Τέλος, όσον αφορά στα δημογραφικά χαρακτηριστικά, τα παιδιά έχουν ηλικία 5-6 χρόνων, είναι αγόρια και κορίτσια, πιθανόν ίδιας εθνικότητας, και ίδιου πολιτιστικού και γλωσσικού υποβάθρου. Έχοντας κατά νου τη θεωρία των κοινωνικών δεξιοτήτων και τις τεχνικές του ψηφιακού κουκλοθέατρου, τα παιδιά έχουν τις ακόλουθες ανάγκες: Ανάγκη για ανάπτυξη κοινωνικών δεξιοτήτων: Τα παιδιά χρειάζεται να δημιουργούν και να διατηρούν υγιείς διαπροσωπικές σχέσεις και να υιοθετούν συμπεριφορές κατάλληλες με τις διάφορες κοινωνικές καταστάσεις. Η παροχή βοήθειας, ο διαμοιρασμός και οι άλλες κοινωνικές δεξιότητες μπορούν να παρατηρηθούν ήδη από την ηλικία των 3 ετών. (Παιδαγωγικό Ινστιτούτο, 2011 ; Lee, 2006 ; Cole & Cole, 2001) Ανάγκη για παιχνίδι μεταξύ των συνομηλίκων: Το παιχνίδι με τους συνομήλικους αποτελεί μια κοινωνική δραστηριότητα ιδιαίτερα ευχάριστη για τα παιδιά κατά την οποία κοινωνικές δεξιότητες, μπορούν να αναπτυχθούν. Συγκεκριμένα, τα παιδιά προσχολικής ηλικίας που συνεργάζονται για να παίξουν είναι περισσότερο αρεστά από εκείνα που έχουν αρνητική συμπεριφορά την ώρα του παιχνιδιού. (Mize, 2005 ; Στεφανή, 2008) Ανάγκη για χρήση εκπαιδευτικών τεχνολογιών στη σχολική τάξη: Μέσα από το ψηφιακό κουκλοθέατρο οι μαθητές έρχονται σε επαφή με νέες τεχνολογίες, όπως η χρήση προγραμμάτων του υπολογιστή και η χρήση ψηφιακών καμερών. Αυτό επιτυγχάνεται με ενεργό τρόπο, αφού οι ίδιοι οι μαθητές ελέγχουν και χρησιμοποιούν την τεχνολογία για την επίτευξη των στόχων τους. (Puppetry in Practice, 2012)\n6 6 9 ο Πανελλήνιο Συνέδριο Καθηγητών Πληροφορικής Χρησιμοποιούμενα εργαλεία Υπάρχουν πολλά λογισμικά, τα οποία συμβάλλουν στη δημιουργία κινούμενων εικόνων και βίντεο με τη χρήση χαρακτήρων από πλαστελίνη, μπορεί να διαφέρουν, όμως, ως προς τα χαρακτηριστικά τους, τον τρόπο που λειτουργούν καθώς και την τιμή τους, η οποία μπορεί να ποικίλλει ανάλογα με τις παρεχόμενες δυνατότητες του προγράμματος. (Stop Motion Animator, 2012) Για την επιλογή του καταλληλότερου, χρησιμοποιήθηκαν και αξιολογήθηκαν τα λογισμικά Stop Motion Animator, MonkeyJam, Animator DV, Stop Motion Pro, Frames, ikitmovie, Windows Movie Maker και το SAM Animation. Με βάση τους σκοπούς της εργασίας και την ηλικία των μαθητών επιλέχθηκε το Zu3D. Το Zu3D επιτρέπει τη λήψη φωτογραφιών με κάποια ψηφιακή κάμερα και την εισαγωγή τους στο πρόγραμμα, αλλά και την προβολή, τη λήψη και την παράλληλη εισαγωγή αυτών στο πρόγραμμα με τη βοήθεια μιας ενσύρματης κάμερας (webcam). Τα παιδιά βλέπουν στο παράθυρο προεπισκόπησης την εικόνα από την κάμερα και παίρνουν τη φωτογραφία.. Το πρόγραμμα προσφέρει τη δυνατότητα Onion Skinning, η οποία επιτρέπει την εμφάνιση της προηγούμενης φωτογραφίας κατά τη διάρκεια λήψης της επόμενης, προκειμένου να εντοπιστεί με μεγαλύτερη ευκολία αν κάποιο αντικείμενο έχει κουνηθεί από τη θέση του. Η κάθε φωτογραφία ή ήχος καταλαμβάνει συγκεκριμένη θέση στη χρονογραμμή (timeline) του προγράμματος για να μπορούν να επεξεργαστούν και να μπουν στη σωστή σειρά. Στο Zu3D, παρέχονται εργαλεία που επιτρέπουν βασικές ενέργειες όπως η επεξεργασία των καρέ, η ρύθμιση της ταχύτητας των εικόνων που εναλλάσσονται σε ένα δευτερόλεπτο (fps), η εισαγωγή ήχων, εικόνων και βίντεο, η ηχογράφηση της φωνής, η εισαγωγή κειμένου, η σχεδίαση πάνω στις φωτογραφίες, η αντικατάσταση ενός κομματιού της εικόνας με μια άλλη εικόνα ή βίντεο (Automatic Green-screening / Chroma Key). (Kolk, 2013 ; Ντεπιάν, 2014 ; Pike, 2007 ; Puppetry in Practice, 2012 ; Wikipedia, 2014 ; Doug, 1998) Ακόμα, χρησιμοποιείται και η εφαρμογή για κινητές συσκευές και tablet U-Puppet 1.2 Η εφαρμογή αυτή είναι δωρεάν, πολύ απλή και εύχρηστη και επιτρέπει το χειρισμό σε πραγματικό χρόνο μιας ψηφιακής κούκλας που έχει δημιουργηθεί με εύκολο τρόπο από φωτογραφίες ανθρώπων ή αντικειμένων. Ο χρήστης μπορεί να τραβήξει ή να εισάγει φωτογραφίες από τις ήδη υπάρχουσες στην κινητή συσκευή ή το tablet του για να δημιουργήσει μια ψηφιακή κούκλα. Μπορούν να χρησιμοποιηθούν φωτογραφίες με τον εαυτό του ή άλλους ανθρώπους καθώς και με κούκλες που έχει δημιουργήσει, παραδείγματος χάρη από πλαστελίνη και άλλα υλικά. Για τη δημιουργία της κούκλας χρειάζονται δύο φωτογραφίες, μία όπου η κούκλα θα έχει κλειστό το στόμα, και μία με ανοιχτό. Με το άγγιγμα της οθόνης, η εφαρμογή εναλλάσσει τις δύο φωτογραφίες και έτσι φαίνεται ότι η κούκλα μιλάει. Επιπλέον, δίνεται η δυνατότητα να κουνηθεί η κούκλα στο ρυθμό της φωνής του κουκλοπαίκτη καθώς και να ηχογραφηθεί ήχος ή φωνή προκειμένου να αναπαράγεται κατά τη διάρκεια της ψηφιακής παράστασης. (Google play, 2014) Εκπαιδευτικές δραστηριότητες Στην πρώτη φάση (Επιλογή Σεναρίου, διάρκεια 70 λεπτά), προκειμένου να γίνει εισαγωγή του προβλήματος, ο εκπαιδευτικός ξεκινά συζήτηση στην τάξη με αντικείμενο τη φιλία, χρησιμοποιώντας εναρκτήριες ερωτήσεις όπως «Αν η δυνατή φιλία είχε μια συνταγή τι υλικά πιστεύετε ότι θα χρειαζόμασταν». Δίνοντας έμφαση στα ατομικά χαρακτηριστικά και τις κοινωνικές δεξιότητες που θα πρέπει να έχει ένας καλός φίλος, γίνεται καταιγισμός ιδεών (Brainstorming). Κατόπιν, τα παιδιά καλούνται να αναπαραστήσουν τις ιδέες τους από κοινού σε έναν εννοιολογικό χάρτη με κεντρική έννοια τη «Συνταγή της Δυνατής Φιλίας» χρησιμοποιώντας χαρτί του μέτρου (διαγνωστική αξιολόγηση). Για την ανάλυση του προβλήματος θα χρησιμοποιηθεί ο μύθος του Αισώπου «Οι δύο φίλοι και η αρκούδα» που αναφέρεται στο γεγονός ότι οι καλοί φίλοι φαίνονται στα δύσκολα, τον οποίο διαβάζει ο εκπαιδευτικός στην ολομέλεια της τάξης. Στη συνέχεια, διατυπώνονται ερωτήσεις προκειμένου τα παιδιά να ανιχνεύσουν το πρόβλημα και να διατυπώσουν πιθανές λύσεις αυτού ή εναλλακτικές εκτελέσεις. Τα παιδιά περιγράφουν τη σκηνή και οργανώνουν τη γραμμή δράσης με ζωγραφιές στις οποίες ο εκπαιδευτικός κρατά σημειώσεις, σχετικά με τα βασικά σημεία της δράσης. Δημιουργούνται έτσι πλάνα δράσης (storyboard).\n7 Η Πληροφορική στην Πρωτοβάθμια και Δευτεροβάθμια Εκπαίδευση - Καινοτόμες Παιδαγωγικές Πρακτικές 7 Στη δεύτερη φάση (Επιλογή Ηρώων, διάρκεια 60 λεπτά), γίνεται με τη βοήθεια του εκπαιδευτικού περιγραφή των διάφορων χαρακτήρων του μύθου και συγκεκριμένα των δύο φίλων και της αρκούδας. Σχετικά με τους δύο φίλους, οι μαθητές αναφέρονται στα συναισθήματα, στη συμπεριφορά και στην εμφάνισή τους. Επιπροσθέτως, εισάγεται η έννοια του ψηφιακού κουκλοθέατρου. Παρουσιάζεται στην ολομέλεια της τάξης η τεχνική του Clay animation, αλλά και η δυνατότητα να δημιουργήσουν ψηφιακές κούκλες με τη χρήση εφαρμογών σε κινητές συσκευές και tablet και συγκεκριμένα της U-Puppet Κατόπιν, τρία παιδιά καλούνται να αναλάβουν την αναπαράσταση των ρόλων του μύθου με την πρώτη τεχνική (Clay Animation). Ο εκπαιδευτικός μπορεί να διαλέξει για κουκλοπαίκτες (puppeteers) τα παιδιά των οποίων η άποψη διαφοροποιείται από την κοινά αποδεκτή και για το λόγο αυτόν αξίζει να διερευνηθεί. Οι κουκλοπαίκτες που επιλέχθηκαν, δημιουργούν με πλαστελίνη τις κούκλες που αποτελούν τους χαρακτήρες του μύθου και θα χρησιμοποιήσουν αργότερα στο Clay Animation. Μπορούν να βασιστούν στις ιδέες που διατυπώθηκαν προηγουμένως κατά την περιγραφή των διάφορων χαρακτήρων. Στην τρίτη φάση (Διαμόρφωση Σκηνής, διάρκεια 20 λεπτά), οι μαθητές, με τη βοήθεια του εκπαιδευτικού, κατασκευάζουν τη σκηνή χρησιμοποιώντας μακετόχαρτα με κατάλληλες εγκοπές, κουρτινάκια από ύφασμα, διπλόκαρφα και σκοινί. Σε αυτή θα τοποθετήσουν τα σκηνικά. Κατόπιν, ετοιμάζουν με βάση το storyboard που έχουν ήδη φτιάξει τα σκηνικά που θα χρειαστούν στο Clay animation. Στην τέταρτη φάση (Προετοιμασία Ψηφιακής Παράστασης, διάρκεια 80 λεπτά), o εκπαιδευτικός σε συνεργασία με τους τρεις κουκλοπαίκτες αναθέτει εργασίες στους παρατηρητές, όπως: α) η αξιολόγηση του βαθμού στον οποίο το παιχνίδι ρόλων με την τεχνική του Clay animation είναι ρεαλιστικό, β) ο σχολιασμός της αποτελεσματικότητας και των συνεπειών της συμπεριφοράς των χαρακτήρων, γ) η επισήμανση των συναισθημάτων και της σκέψης των χαρακτήρων, δ) η εύρεση εναλλακτικών τρόπων δράσης. Εδώ, θα πρέπει να αναφερθεί ότι και άλλοι μαθητές θα έχουν την ευκαιρία να αναπαραστήσουν τους χαρακτήρες του μύθου από τη δική τους οπτική γωνία. Για το λόγο αυτό, είναι σημαντικό να σκεφτούν παραλλαγές της δράσης των χαρακτήρων. Οι κουκλοπαίκτες κάνουν μία πρόβα της παράστασης προκειμένου να προσδιορίσουν τον τρόπο που θα κινηθούν στη σκηνή. Ο μαθητής που είναι υπεύθυνος να τραβήξει τις φωτογραφίες δοκιμάζει διάφορες γωνίες λήψης. Με αυτόν τον τρόπο, επιτυγχάνεται η καλή συνεργασία και ο συντονισμός της ψηφιακής παράστασης. Οι κουκλοπαίκτες, βασιζόμενοι στο storyboard και χρησιμοποιώντας τις κούκλες και τα σκηνικά που έχουν ήδη φτιάξει, υποδύονται τους ρόλους τους με την τεχνική του Clay animation. Χρησιμοποιούν το πρόγραμμα Zu3D για να φτιάξουν την πρώτη εκδοχή του μύθου. Οι κουκλοπαίκτες κινούν τις κούκλες τους και παίρνουν φωτογραφίες, τις οποίες συνθέτουν σε βίντεο. Για να ολοκληρωθεί η δραματοποίηση ηχογραφούν τους διάλογους, το εμπλουτίζουν με ήχους, μουσική και εικόνες. Για το σκοπό αυτό, θα χρησιμοποιηθεί κάποιος φυλλομετρητής για την άντληση μουσικών κομματιών και ήχων. Ο ρόλος του εκπαιδευτικού είναι να βοηθήσει τους μαθητές στη λήψη των φωτογραφιών και στη χρήση του λογισμικού. Στην πέμπτη φάση, (Ψηφιακή Παράσταση, διάρκεια 20 λεπτά), αφού ολοκληρωθεί το βίντεο οι κουκλοπαίκτες το δείχνουν στην ολομέλεια της τάξης και υπενθυμίζουν στους θεατές τις εργασίες που έχουν αναλάβει. Μετά την ολοκλήρωση της παρακολούθησης του βίντεο που δημιουργήθηκε, ακολουθεί συζήτηση με τους θεατές για να διαπιστωθεί αν η αναπαράσταση του μύθου έγινε κατανοητή από την ολομέλεια της τάξης. Σε περίπτωση όπου οι ρόλοι ή τα γεγονότα δεν έγιναν αντιληπτά παρουσιάζεται ξανά το βίντεο. Στην έκτη φάση (Αξιολόγηση, διάρκεια 20 λεπτά), ο εκπαιδευτικός συμπληρώνει κατάλληλη ρουμπρίκα για να αξιολογήσει την αναπαράσταση του μύθου με τη χρήση του λογισμικού Zu3D (διαμορφωτική αξιολόγηση). Η ρουμπρίκα αυτή περιλαμβάνει ερωτήσεις που αξιολογούν τόσο τους κουκλοπαίκτες όσο και τους παρατηρητές καθώς και τις τεχνικές ψηφιακού κουκλοθέατρου που χρησιμοποιήθηκαν. Οι μαθητές αφού έχουν παρακολουθήσει την πρώτη εκτέλεση της δράσης συζητούν και αξιολογούν τα κίνητρα των ηθοποιών και τις συνέπειες των πράξεων τους. Στα πλαίσια αυτής της ανταλλαγής απόψεων, είναι πιθανό να προταθούν και εναλλακτικές ερμηνείες των ρόλων ή διαφορετική προσέγγιση της δράσης.\n8 8 9 ο Πανελλήνιο Συνέδριο Καθηγητών Πληροφορικής Σχήμα 3. Εικόνες από τις δραστηριότητες Για την ανάπτυξη περισσοτέρων κοινωνικών δεξιοτήτων και την εξέταση και διαφορετικών εκδοχών του μύθου, προτείνεται η επανεκτέλεση των βημάτων (διάρκεια 90 λεπτά). Οι ρόλοι διανέμονται εκ νέου σε άλλα παιδιά. Οι κουκλοπαίκτες εξασκούνται στο χειρισμό της κούκλας που έχει αναλάβει ο καθένας. Ο εκπαιδευτικός παρουσιάζει και προτείνει να χρησιμοποιηθεί η εφαρμογή U-Puppet 1.2, με την οποία δημιουργούν ψηφιακές κούκλες. Πιο συγκεκριμένα, φωτογραφίζουν τους ήρωες που δημιούργησαν με την πλαστελίνη δύο φορές. Στην πρώτη φωτογραφία, ο ήρωας έχει κλειστό στόμα και στη δεύτερη ανοιχτό. Με τον τρόπο αυτό, η κούκλα θα φαίνεται ότι μιλάει. Τα παιδιά θα μπορούσαν να λάβουν υπόψη τους τα χαρακτηριστικά κάθε ήρωα προκειμένου να επιλέξουν το tablet ή το κινητό τηλέφωνο. Για την επανεκτέλεση της δράσης από άλλους μαθητές αυτήν τη φορά, κρίνεται αναγκαία η διαφοροποίηση της σκηνής με τέτοιον τρόπο ώστε να δίνεται η δυνατότητα στους κουκλοπαίκτες να χειρίζονται τις κινητές εφαρμογές και το tablet με ευκολία. Τα παιδιά μπορούν να φορέσουν μαύρες ποδιές για να μην φαίνονται όταν αρχίσει η παράσταση και να καθίσουν σε καρέκλες απέναντι από τους θεατές. Έπειτα, γίνεται η αναπαράσταση του μύθου από τους νέους μαθητές με τη χρήση της εφαρμογής U-Puppet 1.2. Σκοπός της επανεκτέλεσης αυτής είναι η διερεύνηση διαφορετικών ερμηνειών της συμπεριφοράς των ηρώων και η μελέτη των συνεπειών που μπορεί να επιφέρουν έχοντας κατά νου τα χαρακτηριστικά και τις κοινωνικές δεξιότητες που χρειάζονται για μια Δυνατή Φιλία. Οι μαθητές φορούν τα μαύρα ρούχα, κλείνουν τα φώτα και εκτελούν τη δράση εκ νέου. Τα παιδιά συζητούν και αξιολογούν τη νέα εκτέλεση της δράσης κατά παρόμοιο με την έκτη φάση τρόπο. Σχολιάζουν τις διαφορετικές εκδοχές των αναπαραστάσεων/ δραματοποιήσεων και προσπαθούν να εντοπίσουν σε αυτές κάποια συστατικά της Συνταγής της Δυνατής Φιλίας. Ο εκπαιδευτικός προσπαθεί να στρέψει τη συζήτηση πέρα από το μύθο διατυπώνοντας ερωτήσεις όπως: «Θα μπορούσε να είναι φίλος μας κάποιος που δε μας βοηθάει; Γιατί είναι σημαντικό να καταλαβαίνουμε τι νιώθουν οι φίλοι μας;». Από τις προηγούμενες συζητήσεις, αναδύονται αρχές που τα παιδιά μπορούν να χρησιμοποιήσουν σε διάφορες εκφάνσεις της καθημερινής τους ζωής. Τις αρχές αυτές τις καταγράφουν σε έναν νέο εννοιολογικό χάρτη με κεντρική έννοια τη «Συνταγή της Δυνατής Φιλίας» χρησιμοποιώντας χαρτί του μέτρου. Όπως και στην πρώτη φάση, δίνεται έμφαση στα χαρακτηριστικά και τις κοινωνικές δεξιότητες που θα πρέπει να έχει ένας φίλος. Ο εκπαιδευτικός παρουσιάζει τον εννοιολογικό χάρτη που δημιουργήθηκε στην πρώτη φάση και καλεί τα παιδιά να τον συγκρίνουν με αυτόν που δημιούργησαν τώρα (αθροιστική αξιολόγηση). Ο εκπαιδευτικός προσπαθεί να συνδέσει την προβληματική κατάσταση με τις εμπειρίες των παιδιών χρησιμοποιώντας ερωτήσεις όπως: «Έχετε γνωρίσει κάποιον που χρησιμοποιεί τη Συνταγή της Δυνατής Φιλίας πολύ καλά; Εσείς προσπαθείτε να την χρησιμοποιήσετε; Είναι εύκολο να γίνει αυτό;». Τα παιδιά συμπληρώνουν με τη βοήθεια του εκπαιδευτικού κατάλληλη ρουμπρίκα με την οποία αξιολογούν το βαθμό στον οποίο οι ίδιοι χρησιμοποίησαν τη Συνταγή της Δυνατής Φιλίας κατά τη διάρκεια της όλης διαδικασίας. Τέλος, ο εκπαιδευτικός συμπληρώνει μια άλλη με την οποία αξιολογείται ο βαθμός στον οποίο οι μαθητές αφενός ακολούθησαν τα προτεινόμενα βήματα για τη δημιουργία μιας παράστασης ψηφιακού κουκλοθέατρου και αφετέρου αξιοποίησαν τις νέες τεχνολογίες (αθροιστική αξιολόγηση).\n9 Η Πληροφορική στην Πρωτοβάθμια και Δευτεροβάθμια Εκπαίδευση - Καινοτόμες Παιδαγωγικές Πρακτικές 9 Συμπεράσματα και μελλοντικές επεκτάσεις Οι δυσκολίες που αντιμετωπίστηκαν ξεπεράστηκαν με τον κατάλληλο σχεδιασμό. Μιας και το ωρολόγιο πρόγραμμα λειτουργίας του νηπιαγωγείου είναι προκαθορισμένο και περιορισμένο, κάποιες δραστηριότητες πραγματοποιήθηκαν παράλληλα, για εξοικονόμηση χρόνου. Παρόλο που στην ηλικία αυτή δεν έχει κατακτηθεί η ανάγνωση και η γραφή, στις διάφορες δραστηριότητες που απαιτούνται οι δεξιότητες αυτές, δόθηκε έμφαση στην αναπαράσταση των εννοιών και των ιδεών με εικόνες. Τέλος, ένας ακόμη περιορισμός ήταν η μη ύπαρξη σύνδεσης στο διαδίκτυο, ο οποίος όμως αντιμετωπίστηκε με την καλύτερη προετοιμασία των μαθημάτων όπως η δημιουργία φακέλου με έτοιμες εικόνες και ήχους. Μέσα από την παρατήρηση και τις ρουμπρίκες αξιολόγησης, διατυπώνονται τα ακόλουθα συμπεράσματα. Οι μαθητές είχαν πολύ θετική στάση στο ψηφιακό κουκλοθέατρο και εξοικειώθηκαν γρήγορα με τις τεχνικές του Clay animation σε βαθμό που, παρά την ηλικία τους, κατάφεραν να σκηνοθετούν ο ένας τον άλλον χρησιμοποιώντας βοηθητικές υποδείξεις για τη λήψη των φωτογραφιών. Επίσης, κατανοήσαν και ακολούθησαν τα βήματα της μεθοδολογίας τόσο καλά που προέβλεπαν το επόμενο βήμα και την αναγκαιότητά του, και αυτό είχε σαν αποτέλεσμα να δημιουργήσουν ποιοτικές παραστάσεις. Αναφορικά με τις κοινωνικές δεξιότητες, οι μαθητές εκτίμησαν, συμπληρώνοντας τις κατάλληλες ρουμπρίκες, ότι τις ανέπτυξαν και τις χρησιμοποίησαν στο μέγιστο βαθμό. Ακόμα και στη περίπτωση που υπερεκτιμούσαν τις κοινωνικές τους δεξιότητες, η υπενθύμιση των απαντήσεών τους στη ρουμπρίκα αυτό-αξιολόγησης, τους οδηγούσε στη βελτίωση της συμπεριφοράς τους. (Μακρή, 2015) Όσον αφορά στις επεκτάσεις, προτείνεται να επαναληφθούν τέτοια εκπαιδευτικά σενάρια προκειμένου τα παιδιά να διατηρούν στο χρόνο και να γενικεύουν τις δεξιότητες αυτές. Επίσης, οι τεχνικές και η προτεινόμενη μέθοδος θα μπορούσαν να εφαρμοστούν σε διαφορετικά γνωστικά αντικείμενα, σε όλες τις βαθμίδες εκπαίδευσης από μαθητές και άλλων ηλικιών. Ευχαριστίες Το εκπαιδευτικό αυτό σενάριο σχεδιάστηκε στα πλαίσια της διπλωματικής εργασίας «Αξιοποίηση τεχνικών ψηφιακού κουκλοθέατρου στην εκπαιδευτική διαδικασία» στα πλαίσια του Μεταπτυχιακού Προγράμματος «Διδακτική της Τεχνολογίας και Ψηφιακά Συστήματα» - κατεύθυνση «Ηλεκτρονική Μάθηση», του τμήματος Ψηφιακά Συστήματα του Πανεπιστημίου Πειραιώς. Για την καθοδήγηση, την ανατροφοδότηση και τη βοήθειά καθ όλη τη διάρκεια της, οφείλω ένα μεγάλο ευχαριστώ στον επιβλέποντα καθηγητή κ. Συμεών Ρετάλη και στην ερευνητική ομάδα CoSyLLab (Computer Supported Learning Engineering Lab). Ιδιαίτερες ευχαριστίες αξίζουν στη διευθύντρια του νηπιαγωγείου «Παιχνίδι και Μάθηση» στο Παλαιό Φάληρο, κα Ειρήνη Μπιτσόλα για την ευγενική φιλοξενία και τη συμμετοχή στην εκπόνηση της μελέτη περίπτωσης. Αναφορές Γκλιάου-Χριστοδούλου, N. (χ.η.). Μεθοδολογικές προσεγγίσεις που συμβάλλουν στην ανάπτυξη επικοινωνιακών και κοινωνικών δεξιοτήτων για αποτελεσματική συμμετοχή των παιδιών στη μαθησιακή διαδικασία. Ανακτήθηκε 20 Φεβρουαρίου, 2014, από ΔΕΠΠΣ (2003). Διαθεματικό Ενιαίο Πλαίσιο Προγραμμάτων Σπουδών. Αθήνα: Παιδαγωγικό Ινστιτούτο, Ανακτήθηκε στις 19 Νοεμβρίου 2009 από Κοκκονός, Α. (2006). Μεθοδολογίες σχεδίασης εκπαιδευτικών δραστηριοτήτων σε περιβάλλοντα ηλεκτρονικής μάθησης. (Μεταπτυχιακή Διπλωματική Εργασία). Πανεπιστήμιο Πειραιώς Τμήμα Διδακτικής της Τεχνολογίας και Ψηφιακών Συστημάτων, Πειραιάς. Μαγουλιώτης, Α.Ν. (1994). Κουκλοθέατρο I. Πώς στήνεται ένα έργο. Τρόποι, είδη, πατρόν. Αθήνα: Καστανιώτη. Μακρή, Β. (2015). Αξιοποίηση τεχνικών Ψηφιακού κουκλοθέατρου στην εκπαιδευτική διαδικασία. (Μεταπτυχιακή Διπλωματική Εργασία). Πανεπιστήμιο Πειραιώς. Τμήμα Ψηφιακών Συστημάτων, Πειραιάς. Μπάριτς, Μ. (2012). Κουκλοθέατρο. Τέχνη και τεχνική, έμπνευση και δημιουργία. Αθήνα: Πατάκης. Ντεπιάν, Χ. (2014). Τεχνικές κινούμενης εικόνας: πλαστελίνη. Ανακτήθηκε στις 6 Οκτωβρίου 2014 από\n10 10 9 ο Πανελλήνιο Συνέδριο Καθηγητών Πληροφορικής Παιδαγωγικό Ινστιτούτο, (2011). Νέο Σχολείο- Σχολική και Κοινωνική Ζωή. Οδηγός Εκπαιδευτικού. Πρωτοβάθμια Εκπαίδευση. Υπουργείο Παιδείας και Δια Βίου Μάθησης, Αθήνα. Ανακτήθηκε 22 Φεβρουαρίου, 2014, από Στεφανή, Γ. (2008). Δεξιότητες επικοινωνίας και γνωστικά, συναισθηματικά και κοινωνικά χαρακτηριστικά παιδιών σχολικής ηλικίας. (Πτυχιακή Εργασία). Χαροκόπειο Πανεπιστήμιο Τμήμα Οικιακής οικονομίας και Οικολογίας, Αθήνα. Τριλιανός, Α. (2008). Μεθοδολογία της σύγχρονης διδασκαλίας: καινοτόμες επιστημονικές προσεγγίσεις στη διδακτική πράξη. Α Τόμος. Αθήνα: Τριλιανός. Τριλιανός, Α. (2008). Μεθοδολογία της σύγχρονης διδασκαλίας: καινοτόμες επιστημονικές προσεγγίσεις στη διδακτική πράξη. Β Τόμος. Αθήνα: Τριλιανός. Arts Every Day. (2008). Performing the Story: Using Puppetry to Learn about the Elements of Literature Retrieved October 6, 2014 from Christodoulakis, S., Pitsiladis, A., Moraiti, A., Moumoutzis, N. & Chrstoulakis, M. (2013). EShadow: a tool for digital storytelling based on traditional Greek shadow theatre. Retrieved June 25, 2013 from Cole, M. & Cole, S.R. (2001). Η ανάπτυξη των παιδιών. Γνωστική και ψυχοκοινωνική ανάπτυξη κατά τη νηπιακή και μέση παιδική ηλικία.αθήνα: Τυπωθήτω. Conjecture Corporation (2014). What are Different Types of 3D Animation? Retrieved March 22, 2014 from Doug, K. (1998). Character Animation in Depth. Arizona: Coriolis Group Elliot, S.N. & Busse, R.T. (1991). Social skills assessment and intervention with children and adolescents: Guidelines for assessment and training procedures. School Psychology International. Vol 12, Retrieved Fabruary 14, 2014 from Google play. (2014). U-Puppet. Retrieved March 12, 2014 from Gregoriadis, A., Grammatikopoulos, V. & Zachopoulou, E. (2013). Evaluating preschoolers social skills: the importance of physical education program from the parents perspective. International Journal of Humanities and Social Science. Vol 3 (No 10), Retrieved Fabruary 25, 2014 from Huitt, W. & Dawson, C. (2011). Social development: Why it is important and how to impact it. Educational Psychology Interactive. Valdosta, GA: Valdosta State University. Retrieved January 27, 2014 from Joyce, B. & Weil, M. (2003). Models of teaching. Fifth Edition. New Delhi: Prentice-Hall of India Private Limited. Kolk, M. (2013). Making Claymation in the classroom. Retrieved October 6, 2014 from Lee, E.Y. (2006). Measuring Social Competence in Preschool-Aged Children Through the Examination of Play Behaviors. (Graduate School Thesis and Dissertations). University of South Florida. Retrieved Fabruary 25, 2014 from Matson, J.L. (2009). Social Behavior and Skills in Children. USA: Springer. McDonald, N. M., Messinger, D. S. (n.d.). The development of empathy: how, when, and why. In A. Acerbi, J. A. Lombo & J. J.Sanguineti (Eds.), Free will, Emotions and Moral Actions: Philosophy and Neuroscience in Dialogue, (pp. 1-36). IF-Press. In Press. Retrieved January 2, 2014 from Mize, J. (2005). Social Skills Intervention and Peer Relationship Difficulties in Early Childhood: Comments on Bierman and Erath, Manz and McWayne, and Odom. In: Tremblay RE, Barr RG, Peters RDeV, eds. Encyclopedia on Early Childhood Development [online]. Montreal, Quebec: Centre of Excellence for Early Childhood Development; 2005:1-7. Retrieved Fabruary 25, 2014 from Moore, C. (2014). How to Create Clay Animation in Five Easy Steps. Retrieved March 24, 2014 from Ochs, Β. (2014). 2D vs 3D. Retrieved March 24, 2014 from Pike, L. (2007). Clay animation. Retrieved March 24, 2014 from Puppetry in Practice. (2012). Applying technology, multimedia and the animation art to the curriculum for effective interdisciplinary learning. Retrieved Fabruary 25, 2014 from Quinn, F. (2005). Puppets into Performance. Retrieved October 6, 2014 from Raimundo, R., Carapito, E., Pereira A.I., Pinto, A.M., Lima, M.L., & Ribeiro, M.T. (2012). School Social Behavior Scales: an Adaptation Study of the Portuguese Version of the Social Competence Scale from SSBS-2. The Spanish Journal of Psychology, Vol 15 (No 3), Retrieved Fabruary 25, 2014 from Ryu, S., Faralli, S., Bottoni, P. & Labella, A. (2008). From Traditional to Virtual Interactive Puppetry: A Comprehensive Approach. 14 th International Symposium on Electronic Art, Retrieved July 17, 2013 from Stop Motion Animator. (2012). Clay animation software. Retrieved January 27, 2014 from Tech4learning. (2014). Claymation workshop kit materials. Retrieved October 6, 2014 from Wikipedia. (2014). Clay animation. Retrieved October 13, 2013 from Wikipedia. (2014). Digital Puppetry. Retrieved January 12, 2014 from


Το μεγάλο πρόβλημα του iPhone 5S – AppleForum.gr\nHome Apple News AppleNews Το μεγάλο πρόβλημα του iPhone 5S\nΟι καταναλωτές, ακόμη και το είδος που δεν διαβάζουν ιστοσελίδες όπως του GreekAppleNews κάθε μέρα, και δεν παρακολουθούν κάθε φήμη που γίνεται γνωστή, άρχισαν να συνειδητοποιούν πότε η Apple θα κυκλοφορήσει νέο iPhone. Αυτό οδήγησε σε επιβράδυνση των πωλήσεων για τα υπάρχοντα μοντέλα iPhone λίγο πριν από την επικείμενη ανακοίνωση ενός νέου μοντέλου. Η Apple δίδαξε τους ανθρώπους με άλλα λόγια πότε είναι η κατάλληλη εποχή για να αγοράσουν ή να μην αγοράσουν αντίστοιχα ένα iPhone.\nΗ Apple όμως από τη άλλη με αυτή της την κίνηση περιορίζεται στο τι νέες τεχνολογίες μπορεί να ενσωματώσει στην S σειρά της μιας και ο εξωτερικός σχεδιασμός πρέπει να παραμείνει ο ίδιος. Έτσι για παράδειγμα ένα S μοντέλο δύσκολα θα έχει μεγαλύτερη οθόνη, μια τεχνολογία NFC μιας και το chip του παραμένει μεγάλο και πάει λέγοντας. Για αυτό και η Apple στα S μοντέλα για χρυσώσει το χάπι λίγο παρουσιάζει και ένα μοναδικό χαρακτηριστικό στο λογισμικό.\nΚαι ενώ η Apple λοιπόν είναι προβλέψιμη και περιορισμένη στο τι μπορεί να προσφέρει με ένα S μοντέλο ο ανταγωνισμός χτυπάει αλύπητα μιας και κατά τις S περιόδους είναι η στιγμή που εταιρείες όπως η Samsung, η HTC και πολλές ακόμη θα παρουσιάσουν ότι καλύτερο έχουν πολλές φορές σε υπερβολικές δόσεις.\nΠλέον μπορείτε να...\nTo Smart Cover του επόμενου iPad...


Αλλαγές στην τεκμηρίωση της εμπειρίας & GDPR - ICF Greece Chapter\nΣυμμόρφωση με το νέο Κανονισμό Προστασίας Προσωπικών Δεδομένων (GDPR)\nΑπό τις 24 Μαΐου του 2018, στις 12 το μεσημέρι (ώρα Νέας Υόρκης), οι coaches θα πρέπει να συμπληρώνουν μία Βεβαίωση για τις ώρες συνεδριών coaching (Attestation of coaching experience) που έχουν συγκεντρώσει (η Βεβαίωση περιλαμβάνεται στην Αίτηση Διαπίστευσης του ICF). Αυτή η Βεβαίωση θα αντικαταστήσει την υποβολή του Coaching Log (που ίσχυε μέχρι τώρα) και σα σκοπό έχει να προστατευτούν τα δεδομένα των πελατών.\nΓια να διασφαλιστεί η εντιμότητα αυτής της διαδικασίας, ο ICF θα πραγματοποιεί περιοδικούς ελέγχους για να επιβεβαιώνει τις ώρες συνεδριών coaching. Αυτό σημαίνει πως οι coaches χρειάζεται να συνεχίσουν να ζητούν τα στοιχεία των πελατών τους (με γραπτή συναίνεσή τους), να τα αποθηκεύουν, να έχουν μία πολιτική διατήρησης και προστασίας αυτών των δεδομένων κι ένα σύστημα παρακολούθησης συναφών δεδομένων. Ο ICF θα συνεχίσει να παρέχει το Coaching Log, που θα μπορεί να γίνει downloaded, στο website του. Αν ένας έλεγχος αποκαλύψει πως ο coach έχει δώσει αναληθή στοιχεία και πληροφορίες σχετικά με τις ώρες συνεδριών του, θα υποστεί άρνηση και/ή ανάκληση της Διαπίστευσής του και υπάρχει το ενδεχόμενο να του απαγορευτεί η δυνατότητα να ξανακάνει αίτηση για μία Διαπίστευση του ICF μέχρι και για πέντε (5) χρόνια.\nΕπίσης, από τις 24 Μαΐου, και οι αρχικές αιτήσεις και αυτές για ανανέωση, θα τροποποιηθούν ώστε να περιλαμβάνουν επιπλέον πεδία που θα ζητούν τη συναίνεση των αιτούντων στην συγκέντρωση, αποθήκευση και χρήση των προσωπικών τους στοιχείων από τον ICF.\nΤέλος, από αυτόν τον μήνα, αλλάζει το χρονικό διάστημα φύλαξης των στοιχείων των αιτούντων για μία από τις Διαπιστεύσεις του ICF. Τα στοιχεία που αναφέρονται στις Αιτήσεις των coaches θα φυλάσσονται για έξι (6) μήνες μετά την επεξεργασία των Αιτήσεων. Μετά το πέρας των 6 μηνών, όλα τα στοιχεία των αιτήσεων θα διαγράφονται από το σύστημα του ICF.


Λίγα μόνο λεπτά ήταν αρκετά εκείνο το πρωινό που η Ιωάννα Παλιοσπύρου, πήγαινε στην δουλειά της όπως όλοι μας. Μια γυναίκα την πλησίασε, της έριξε βιτριόλι και της άλλαξε για πάντα τη ζωή. Από τότε, τίποτα δεν είναι ίδιο για το όμορφο κορίτσι που όλοι θαύμαζαν εκτός από ένα: η δύναμη της ψυχής της. Αυτή την έσωσε, αυτή την έκανε να σταθεί στα πόδια της, αυτή την ώθησε απόψε να βγάλει την μάσκα της στους «Πρωταγωνιστές» του Σταύρου Θεοδωράκη και να δείξει το πρόσωπό της. Διαβάστε τι είπε σχετικά ο δημοσιογράφος.\nΆλλωστε, όπως λέει η ρήση «η ομορφιά του σώματος και του προσώπου φεύγει, της ψυχής ποτέ». Και από αυτήν η Ιωάννα Παλιοσπύρου, διαθέτει τόση, ώστε να παραδειγματιστεί μια ολόκληρη χώρα, η οποία παρακολουθεί την ιστορία της με κομμένη της ανάσα.\nΙωάννα Παλιοσπύρου – Το χρονικό της επίθεσης με το βιτριόλι\nΤο ημερολόγιο, δείχνει 20/5/20. Μια γυναίκα με μαύρα περιμένει στις 9.30 το πρωί στα σκαλιά που συνδέουν το ισόγειο με το υπόγειο του κτηρίου που στεγάζει την δουλειά της Ιωάννας Παλιοσπύρου την ίδια, και της ρίχνει βιτριόλι από απόσταση αναπνοής.\nΗ κοπέλα σε κατάσταση σοκ, σφαδάζοντας από τους πόνους βγήκε στον δρόμο καλώντας σε βοήθεια και μπήκε σε διπλανό φαρμακείο όπου τις παρασχέθηκαν πρώτες βοήθειες. Τα ρούχα της, όπως έχει γίνει γνωστό έλιωναν πάνω στο σώμα της από το οξύ, ενώ έτρεχαν αίματα από το μάτι και το πρόσωπό της.\nΕκεί φαίνεται πως είπε στην φαρμακοποιό, πως η γυναίκα που της επιτέθηκε, φορούσε χειρουργική μάσκα, δίχως όμως να ειπωθεί κάτι άλλο. Στη συνέχεια, συνάδελφοί της, την μετέφεραν εσπευσμένα με αυτοκίνητο σε ιδιωτικό νοσοκομείο. Οι γιατροί «έπεσαν» κυριολεκτικά πάνω της και προσπαθούν να εκτιμήσουν την ζημιά που έχει υποστή το πρόσωπο της καλλονής, η οποία και είναι ανυπολόγιστη. Το οξύ, είχε λιώσει από τα μαλλιά, το 94% του προσώπου, το θώρακα, έως και το πάτωμα στο οποίο κατέληξε.\nΜετά από 22 μέρες, στις 11/6 η 35χρονη τότε δράστιδα συλλαμβάνεται, με το κίνητρα της επίθεσης να είναι τελικά η ερωτική αντιζηλία, όπως αναφέρουν οι Αρχές. Ο μακρύς δρόμος της Ιωάννας Παλιοσπύρου, έχει μόλις ξεκινήσει.\n«Έχουμε κάνει 11 χειρουργεία και συνεχίζουμε», αναφέρει στην εφημερίδα RealNews η γιατρός της Ιωάννας. ««Η Ιωάννα επιμένει, δεν τα παρατά. Όσο περισσότερο τη ζω και την χειρουργώ, συνειδητοποιώ ότι στο τέλος θα βγει νικήτρια. Το θέλει η ίδια, έχει πείσμα και θέληση για ζωή. Είχαμε μία ατυχία, ένα μικρόβιο μας έκανε ζημιά και μας έφερε λίγο πίσω χρονικά», τονίζει στην ίδια συνέντευξη.\n«Αυτό που αντικρίσαμε ήταν πρωτόγνωρο. Έπρεπε να εξουδετερώσουμε τη θερμοκρασία που ξεπερνούσε τους 400 βαθμούς Κελσίου», κατέθεσε στη δίκη ο επικεφαλής του τμήματος πλαστικής χειρουργικής και εγκαυμάτων του νοσοκομείου Metropolitan, Πέτρος Δημοβέλης, που υποδέχθηκε την Ιωάννα Παλιοσπύρου στην κλινική αμέσως μετά την επίθεση.\n«Η ασθενής προσήλθε στα επείγοντα και αυτό το οποίο αντικρίσαμε ήταν πρωτόγνωρο. Είχαμε να αντιμετωπίσουμε ένα πράγμα φοβερό. Το στήθος εν μέρει σώθηκε επειδή φορούσε στηθόδεσμο, ο οποίος της έμεινε στο χέρι. Έπρεπε να εξουδετερώσουμε τη θερμοκρασία που ξεπερνούσε τους 400 βαθμούς Κελσίου. Προσπαθήσαμε να αντιμετωπίσουμε τριών ειδών σοκ. Επρεπε να πάρει 8 κιλά σε υγρά. Είχαμε να αντιμετωπίσουμε τη νευρογενή καταπληξία. Ο πόνος είναι φοβερός. Και τέλος είχαμε την καρδιακή καταπληξία […] Διέτρεξε κίνδυνο ζωής, ήρθε αντιμέτωπη με τρία σοκ» είπε ο μάρτυρας. Αξιοσημείωτο είναι ότι η Ιωάννα Παλιοσπύρου, θα πρέπει να κάνει πάνω από 30 χειρουργεία, δείτε εδώ φωτογραφία μετά από εκείνο που έκανε τον Φεβρουάριο.\nΕίδα για πρώτη φορά την εικόνα μου λίγο πριν βγω από το νοσοκομείο. Κάθε φορά γυρνούσα το κεφάλι μου για να μην το αντικρύσω. Οι ψυχολόγοι με πίεζαν να αντικρύσω τον εαυτό μου. Όμως ήταν ένα βήμα που έπρεπε να κάνω πριν βγω από το νοσοκομείο. Με βοήθησε η γιατρός μου για να καταλάβω τι θα αντικρύσω. Το έκανα μαζί της. Ήταν πάρα πολύ δύσκολο για μένα. Δε νομίζω πως κάποιος μπορεί να προετοιμαστεί για αυτό. Μου πήρε πάρα πολύ καιρό για να καταλάβω πως δε θα ξαναδώ την εικόνα που ήξερα. Αυτό που μου έχει πει ο γιατρός είναι ότι ο σωματικός πόνος ξεχνιέται. Ο ψυχολογικός δεν ξεπερνιέται. Θυμάμαι πολύ έντονα στα πρώτα χειρουργεία που είχα πάθει σοκ και δε μπορούσα να μιλήσω με κανένα. Φοβόμουν να ρωτήσω λεπτομέρειες.\nΈλεγα στον εαυτό μου ότι δεν έχω κάτι να φοβάμαι γιατί το χειρότερο θα ήταν να πεθάνω. Σκεφτόμουν πως μόνο καλύτερα μπορώ να πάω», είπε, μεταξύ άλλων, η Ιωάννα στην πρώτη της τηλεοπτική συνέντευξη στην Κατερίνα Καινούργιου, όταν ήταν μάλιστα σε εξέλιξη η δίκη για την υπόθεσή της, η οποία τελικά ολοκληρώθηκε τον Οκτώβρη. Η 36χρονη κατηγορούμενη κηρύχθηκε ένοχη για απόπειρα ανθρωποκτονίας με ενδεχόμενο δόλο σε ήρεμη ψυχική κατάσταση, χωρίς να της αναγνωριστεί το ελαφρυντικό του προτέρου σύννομου βίου, που είχε ζητήσει. Επιπλέον, της επιβλήθηκε φυλάκιση 3 μηνών για το αδίκημα της απείθειας.\n«Βγάζω τη μάσκα για να φάω και να κάνω μπάνιο. Την φοράω όλη την μέρα και για τον ύπνο. Στον ύπνο φοράω μόνο την υφασμάτινη, για να μπορώ να κοιμάμαι. Έχω ουλές στο πρόσωπο, στον λαιμό μου και στα χέρια. Στο μάτι μου κάνω ειδική περιποίηση γιατί κινδύνεψε. Οι συνήθειες μου έχουν αλλάξει στο 100%, έχουν προσαρμοστεί στα τραύματά μου» τόνισε η Ιωάννα Παλιοσπύρου αργότερα σε συνέντευξή της στη Σίσσυ Χρηστίδου, στην οποία και έδειξε τα λιωμένα της ρούχα και τα σημάδια στα χέρια της.\nΑπόψε, η Ιωάννα Παλιοσπύρου θα βγάλει την μάσκα της για πρώτη φορά on camera, στην εκπομπή «Πρωταγωνιστές» με τον Σταύρο Θεοδωράκη. Και το μόνο σίγουρο είναι πως η ομορφιά της θα γεμίσει την οθόνη της τηλεόρασης μας, τις καρδιές και τις ψυχές μας. Γιατί η ίδια έχει αποδείξει πως είναι ένα πρόσωπο που λάμπει πιο δυνατά από οποιοδήποτε οξύ. Άλλωστε, τα διαμάντια, δεν «σπάνε»…\nΕρντογάν: «Αμπντούλ Χαμίτ» λέγεται το νέο πλωτό γεωτρύπανο – Aftodioikisi.gr\nΠάρος: Μεγάλη φωτιά στον Μώλο -Βελτιωμένη η εικόνα, αποφεύχθηκε ο κίνδυνος για το μοναστήρι του Αγ. Αντωνίου


21:15 03 ΔΕΚΕΜΒΡΙΟY 2020\nΣεισμός νοτιοανατολικά της Ζακύνθου\n03:03 22.10.2020 (ΕΝΗΜΕΡΩΘΗΚΕ 09:03 22.10.2020) Λήψη σύντομου url\nΣεισμός στη Ζάκυνθο σημειώθηκε τα ξημερώματα της Πέμπτης. Το επίκεντρο εντοπίζεται στη θαλάσσια περιοχή 76 χιλιόμετρα νοτιοανατολικά του νησιού.\nΣεισμός νοτιοανατολικά της Ζακύνθου, ο οποίος σύμφωνα με πληροφορίες έγινε αισθητός σε ορισμένες περιοχές, σημειώθηκε στις 02:00 τα ξημερώματα της Πέμπτης, σύμφωνα με το Ευρωμεσογειακό Σεισμολογικό Ινστιτούτο.\nΌπως αποκαλύπτουν τα στοιχεία, η δόνηση ήταν μεγέθους της τάξεως των 5,1 βαθμών της κλίμακας Ρίχτερ και το επίκεντρό του εντοπίζεται 76 χιλιόμετρα νοτιοανατολικά του νησιού, στο Ιόνιο Πέλαγος.\n© Φωτογραφία : https://www.emsc.eu/\nΧάρτης του σεισμού που σημειώθηκε ανοιχτά της Ζακυνθου τα ξημερώματα της Πέμπτης 22 Οκτωβρίου 2020\nΤο εστιακό βάθος της δόνησης υπολογίζεται στα 7,8 χιλιόμετρα.\nχάρτης, σεισμική δόνηση, Ζάκυνθος, Ευρωμεσογειακό Σεισμολογικό Ινστιτούτο, σεισμός


Tο πρόγραμμα του 32ου Φεστιβάλ Πορτοχελίου\nΑρχική ΠΕΡΙΦΕΡΕΙΑ ΠΕΛΟΠΟΝΝΗΣΟΥ Tο πρόγραμμα του 32ου Φεστιβάλ Πορτοχελίου\nΤο Διεθνές Φεστιβάλ Πορτοχελίου για την Τέχνη & τον Πολιτισμό είναι παρόν και φέτος, για 32η συνεχή χρονιά, με καταξιωμένους αλλά και νέους ανερχόμενους καλλιτέχνες από 4 χώρες σε ρεσιτάλ πιάνου, μουσική δωματίου για έγχορδα, παραδοσιακούς χορούς.\nΠολύ και καλό ελληνικό τραγούδι και όπως πάντα ομιλίες από ανθρώπους των γραμμάτων, των επιστημών και των τεχνών για το περιβάλλον, την ιστορία, την φιλοσοφία, την (μουσικο)παιδαγωγική, την διατροφή κ.α.\nΠροηγούμενο άρθροΑυγουστιάτικη Πανσέληνος: Εκδηλώσεις με ελεύθερη είσοδο σε όλη την επικράτεια\nΕπόμενο άρθροΕνώνουν δυνάμεις Παιδικά Χωριά SOS και Δήμος Καλαμάτας\nΆγνωστοι βανδάλισαν Δικαστήρια, Δημαρχείο και Ρολόι στην Ξάνθη\nΔΗΜΟΣ ΞΑΝΘΗΣ Χρύσα Κάτσενου - 18/02/2021\nΣε βανδαλισμούς προχώρησε το απόγευμα της Τετάρτης (17.02.2021) μια ομάδα αγνώστων σε κεντρικά σημεία της πόλης της Ξάνθης. Σύμφωνα με το xanhtinea.gr, οι δράστες φορώντας...\nΔΗΜΟΣ ΩΡΩΠΟΥ Alexandra Ntouska - 18/02/2021


Μάιος 2016 | Σελίδα 2 από 4 | Χρήστος Κων. Σταϊκούρας\nΔευτερολογία στην Ολομέλεια για το Πολυνομοσχέδιο του ΥΠΟΙΚ\nΜπορείτε να δείτε το βίντεο την δευτερολογία εδώ.\n22 Μαΐου, 2016 / In Βουλή, Κύριο Θέμα, Ομιλίες-Χαιρετισμοί, Ραδιόφωνο, Τηλεόραση / Tags: Web TV, Βουλή, Δημόσιο Χρέος, Μεταρρυθμίσεις, Ομιλία, Πολυμέσα, Φορολογία, Χρήστος Σταϊκούρας / By admin / Leave a comment\nΣυζητάμε το Σχέδιο Νόμου σε περιβάλλον πολιτικού αυταρχισμού και απαξίωσης της δημοκρατικής λειτουργίας του Κοινοβουλίου.\nΑλλά και σε ένα ευρύτερο περιβάλλον παραλυτικής στασιμότητας, γενικευμένης απογοήτευσης, μηδενικών προσδοκιών.\nΚύριοι της Κυβέρνησης, έχετε τεράστια ευθύνη γι’ αυτό.\nΜε τις οβιδιακές μεταμορφώσεις σας, χωρίς καμία πολιτική συστολή.\nΜε τις λατινοαμερικάνικες περιπλανήσεις σας.\nΜε τα διαχρονικά σας ψέματα, χωρίς να «ιδρώνει το αυτί σας» όταν αυτά σας επισημαίνονται.\nΜε τις θεατρικές σας παραστάσεις περί δήθεν «σκληρής διαπραγμάτευσης» όταν, πρόθυμα, κάνετε τα πάντα για να κερδίσετε λίγο ακόμη χρόνο στην εξουσία.\nΣυμπερασματικά: Η αριστερή κυβέρνηση επέφερε και συνεχίζει να επιφέρει τεράστιο κόστος στη χώρα.\nΗ Νέα Δημοκρατία καταψηφίζει το σχέδιο νόμου, για τους εξής, κυρίως, λόγους:\n1ος. Επειδή επιβάλλει νέους φόρους, συνέπεια της ιδεοληπτικής εμμονής και της ανικανότητας της αριστερής κυβέρνησης.\nΕμμονή που τη βιώνουν επώδυνα όλοι οι πολίτες, κυρίως των χαμηλών και μεσαίων στρωμάτων της κοινωνίας, με αλλεπάλληλες, επί τα χείρω, ανατροπές στη ζωή τους.\nΠοιός όμως είναι αυτός ο νέος «καταιγισμός φόρων» του τελευταίου μήνα;\nΑυξάνει τους συντελεστές ΦΠΑ.\nΑυξάνει τους συντελεστές του φόρου εισοδήματος νομικών προσώπων.\nΑυξάνει και μονιμοποιεί τους συντελεστές της εισφοράς αλληλεγγύης.\nΑυξάνει τη φορολόγηση των ενοικίων.\nΑυξάνει τον ΕΝΦΙΑ.\nΦορολογεί τα μερίσματα.\nΑυξάνει το φόρο εισοδήματος στους αγρότες.\nΑυξάνει τις ασφαλιστικές εισφορές.\nΚαταργεί το ειδικό καθεστώς φορολόγησης των αλκοολούχων ποτών στα νησιά.\nΑυξάνει το φόρο στον καφέ.\nΑυξάνει το φόρο στη βενζίνη.\nΕπιβάλλει ειδικό τέλος στους λογαριασμούς της σταθερής τηλεφωνίας και της συνδρομητικής τηλεόρασης.\nΣυμπερασματικά: Νέοι φόροι, πρόσθετοι φόροι, φόροι παντού, «τσουνάμι» φόρων, έμπνευσης, «ιδιοκτησίας» και εκτέλεσης της αριστερής κυβέρνησης.\n2ος. Επειδή επιβάλλει πρόσθετα δημοσιονομικά μέτρα, συνέπεια της αβελτηρίας και της ανικανότητας της αριστερής κυβέρνησης.\nΟ λογαριασμός των μέτρων, με σφραγίδα ΣΥΡΙΖΑ/ΑΝΕΛ, ήδη αθροίζει στα 9 δισ. ευρώ.\nΛογαριασμός που έχει ήδη πάει πολύ πέραν της συμφωνίας του Αυγούστου, ακόμη και χωρίς τα πρόσθετα «προληπτικά μέτρα», κατά 1,5 δισ. ευρώ.\nΑυτό είναι το δημοσιονομικό αποτύπωμα της ανερμάτιστης πολιτικής του ΣΥΡΙΖΑ.\nΚαι επειδή κάποιοι χθες βιάστηκαν να αμφισβητήσουν αυτά τα στοιχεία, και είπαν ότι τα μέτρα είναι μόλις 5,4 δισ. ευρώ, δηλαδή αυτά που ψηφίστηκαν πριν λίγες εβδομάδες και αυτά που ψηφίζουμε σήμερα, ξέχασαν αυτά που ψήφισαν πέρυσι.\nΝα τους τα θυμίσω:\nΑύξησαν τους συντελεστές ΦΠΑ.\nΑύξησαν τους συντελεστές του φόρου ασφαλίστρων.\nΚατήργησαν εκπτώσεις εφάπαξ πληρωμής φόρου εισοδήματος.\nΚατήργησαν απαλλαγές πληρωμής του ΕΝΦΙΑ.\nΑύξησαν τις προκαταβολές φόρου εισοδήματος.\nΚατήργησαν την επιστροφή του αγροτικού πετρελαίου.\nΑύξησαν το κόστος των πρώτων υλών στην αγροτική παραγωγή.\nΚατήργησαν, σε πρώτη φάση, το ειδικό καθεστώς μειωμένου ΦΠΑ στα νησιά.\nΑύξησαν τις εισφορές υγείας στις κύριες και επικουρικές συντάξεις.\nΣας καταθέτω, από τον Προϋπολογισμό σας, τον πίνακα με τα μέτρα που έχετε ήδη ψηφίσει από πέρυσι, και τα οποία σήμερα προφασίζεστε πως δεν θυμάστε.\nΘυμάται όμως πολύ καλά ο ελληνικός λαός, ο οποίος και τα βιώνει!!!\n[Κατάθεση Εγγράφου 1 στα Πρακτικά]\nΚύριοι της Κυβέρνησης, είναι γνωστό ότι σας αρέσουν τα ψέματα, αλλά ευτυχώς, αυτά «έχουν κοντά ποδάρια».\nΚαι μιας και μιλάω για ψέματα, πριν από 3 εβδομάδες, ο κ. Πρωθυπουργός, από αυτό το βήμα, είχε διαβεβαιώσει την ελληνική κοινωνία ότι δεν θα υπάρξουν περικοπές στους μισθούς.\n[Κατάθεση Εγγράφου 2 στα Πρακτικά]\nΚαι σήμερα, με τροπολογία, ψηφίζετε περικοπές μισθών στα ειδικά μισθολόγια.\nΑυτό ξέρετε δεν λέγεται αυταπάτη. Απάτη και ωμό ψέμα λέγεται.\n3ος. Επειδή επιβάλλει ένα μηχανισμό δημοσιονομικής συμμόρφωσης, συνέπεια της ανεπάρκειας της αριστερής κυβέρνησης.\nΜηχανισμός ο οποίος:\nΕίναι ουσιαστικά μόνιμος, αφού η λειτουργία του εκτιμάται ότι θα επεκταθεί και πέραν της λήξης του προγράμματος.\nΕίναι πρόσθετος, αφού προβλέψεις για διορθωτικό δημοσιονομικό μηχανισμό, είχαν ήδη θεσμοθετηθεί από το 2014. Τότε που ο ΣΥΡΙΖΑ μιλούσε για «έλλειμμα δημοκρατικής νομιμοποίησης»…\nΕίναι οριζόντιος, αφού δεν εξαιρεί μισθούς και συντάξεις.\nΕίναι ποσοτικοποιημένος, αφού, λόγω του μίγματος της ασκούμενης δημοσιονομικής πολιτικής, θεωρείται σχεδόν βέβαιη η λήψη πρόσθετων μέτρων. Όπως μάλιστα γράφει η ίδια η διάταξη, περίπου 2% του ΑΕΠ μέχρι το 2018.\nΕίναι, εν τέλει, η «ρήτρα αναξιοπιστίας» σας!\n4ος. Επειδή ιδρύει ένα νέο υπερταμείο αποκρατικοποιήσεων και αξιοποίησης δημόσιας περιουσίας, που δεν συνάδει με τις έννοιες της εθνικής κυριαρχίας και αξιοπρέπειας.\nΠρόκειται για πρωτοφανή εκχώρηση του συνόλου της κινητής και ακίνητης περιουσίας της χώρας, για διάστημα ενός αιώνα, χωρίς ουσιαστικό εθνικό και δημοκρατικό έλεγχο και λογοδοσία.\nΤο Ταμείο έχει διάρκεια 99 ετών, πολύ πέρα και από τη λήξη των δανειακών υποχρεώσεων της χώρας.\nΣχετικά πρόσφατα, «κραυγάζατε» από τα έδρανα της Αντιπολίτευσης, να μην δεσμεύσουμε την επόμενη Κυβέρνηση ούτε για ένα χρόνο.\nΚαι εσείς δεσμεύετε τη χώρα και τις επόμενες γενεές για έναν αιώνα!!!\nΜάλιστα το Εποπτικό Συμβούλιο διορίζει τον Πρόεδρο και Διευθύνοντα Σύμβουλο του Διοικητικού Συμβουλίου, ζητώντας την απλή γνώμη (!!!) του Υπουργού Οικονομικών.\nΤα περιουσιακά στοιχεία που μεταβιβάζονται στο νέο ταμείο δεν είναι απολύτως σαφή.\nΑπόδειξη; Οι συνεχείς τροπολογίες που καταθέτει η Κυβέρνηση, προσπαθώντας να αποκρύψει ή να συσκοτίσει την πραγματικότητα.\nΜάλιστα, μελλοντικά, περιουσιακά στοιχεία που ανήκουν κατά κυριότητα στο Ελληνικό Δημόσιο, δύναται να μεταβιβαστούν στο ταμείο, απλώς και μόνο με απόφαση του Υπουργού Οικονομικών.\nΔηλαδή να μεταβιβαστούν από το Ελληνικό Δημόσιο σε ένα ταμείο με αποφασιστική τη συμβολή των πιστωτών.\nΔεν τίθεται «οροφή» στην αξία των περιουσιακών στοιχείων που το ταμείο θα αξιοποιεί και θα ρευστοποιεί.\nΣτο 3ο Μνημόνιο υπήρχε τουλάχιστον η πρόβλεψη για 50 δισ. ευρώ.\nΣήμερα, τέτοια πρόβλεψη δεν υφίσταται.\nΚαι αυτό είναι φυσικό, αφού η Κυβέρνηση, χωρίς «πόνο ψυχής» πλέον, μεταβιβάζει το σύνολο της περιουσίας της χώρας, για τεράστιο χρονικό διάστημα, στο ταμείο.\nΣυμπερασματικά: Πρόκειται για πρωτοφανείς ρυθμίσεις, που αποτελούν, και αυτές, τη «ρήτρα αναξιοπιστίας» της αριστερής κυβέρνησης.\n5ος. Επειδή αποτελεί συνέπεια της διαχρονικού λαϊκισμού του ΣΥΡΙΖΑ.\nΚαταθέτω στα πρακτικά ένα μικρό μόνο απόσπασμα από το πλούσιο ρεπερτόριο αυτού του λαϊκισμού.\n[Κατάθεση Εγγράφου 3 στα Πρακτικά]\nΣΥΡΙΖΑ, που από δήθεν σκληρός διαπραγματευτής, κατάντησε πλήρως υποτακτικός.\nΣΥΡΙΖΑ, που από δήθεν πολέμιος των Μνημονίων, χωρίς ηθικές αναστολές και ιδεολογικές συντεταγμένες, ψηφίζει τα πάντα.\nΣΥΡΙΖΑ, που σε ορισμένες περιπτώσεις, ευτυχώς για τη χώρα, επιχειρεί να προσγειωθεί, έστω άτσαλα, στην πραγματικότητα.\nΛαχανιασμένος και σαστισμένος, εγκαινιάζει τον αγωγό TAP, αναγνωρίζει την αξία και προωθεί την επένδυση της COSCO, αποκρατικοποιεί περιφερειακά αεροδρόμια.\nΚύριοι της Κυβερνητικής Πλειοψηφίας, καλώς ήρθατε στο πεδίο των αποκρατικοποιήσεων.\nΓι’ αυτούς κυρίως τους λόγους, η Νέα Δημοκρατία καταψηφίζει το νομοσχέδιο.\nΣτέκεται όμως κριτικά και στο πλαίσιο συζήτησής του.\nΥπενθυμίζω ότι η Νέα Δημοκρατία, εδώ και μήνες, συστηματικά και υπεύθυνα, υποστηρίζει την έγκαιρη ολοκλήρωση της αξιολόγησης.\nΜε τρόπο που θα συνοδεύεται από την εκταμίευση όσο το δυνατόν μεγαλύτερης δόσης και από μία καλή λύση για την ενίσχυση της βιωσιμότητας του χρέους.\nΗ αξιολόγηση που θα έπρεπε να είχε ολοκληρωθεί από τον περασμένο Οκτώβριο, κάτι που δεν έγινε με ευθύνη της Κυβέρνησης, φαίνεται ότι μπορεί να ολοκληρωθεί το αμέσως προσεχές διάστημα.\nΑυτή η εξέλιξη, έστω και με 7 μήνες καθυστέρηση, είναι θετική.\nΒεβαίως, αυτή η καθυστέρηση «φούσκωσε» το λογαριασμό των μέτρων και διόγκωσε τις ληξιπρόθεσμες οφειλές του Δημοσίου.\n2,5 δισ. ευρώ από τις αρχές του 2015!!!\nΑλήθεια, αυτό είναι το success story της αριστερής κυβέρνησης;\nΣε κάθε περίπτωση, ελπίζω να καταφέρετε η ολοκλήρωση της αξιολόγησης να συνοδευθεί από την όσο το δυνατόν μεγαλύτερη δόση, ώστε ένα σημαντικό κομμάτι αυτής να αποπληρώσει μέρος αυτών των οφειλών.\nΘυμίζω βέβαια ότι, με βάση το χρηματοδοτικό πλάνο του Μνημονίου, η χώρα θα έπρεπε να είχε πάρει περίπου 15 δισ. ευρώ μέχρι σήμερα.\nΚαι φυσικά, η τελευταία απόφαση, προσθέτει βάρη στους πολίτες μέσα από ένα 4ο, συμπληρωματικό Μνημόνιο για τα επόμενα αρκετά χρόνια, με αντιστάθμισμα μια μελλοντική, μέχρι σήμερα ασαφή και υπό προϋποθέσεις, ρύθμιση για το χρέος.\nΣυνεπώς, o Κυβερνητικός αυτοθαυμασμός είναι αυθαίρετος και παραπλανητικός.\nΜε δεδομένη μάλιστα τη διατήρηση υψηλών δημοσιονομικών πλεονασμάτων για μακρά χρονική περίοδο, μέχρι και το 2030, οδηγούμαστε σε ένα μόνιμο μνημόνιο επιτήρησης της χώρας, με αυτόματο τρόπο επιβολής μέτρων.\nΣε κάθε περίπτωση, αναμένουμε το προσεχές Eurogroup για να δούμε συγκεκριμένες και ουσιαστικές ρυθμίσεις για την ενίσχυση της βιωσιμότητας του χρέους, που επιβαρύνθηκε από την ανερμάτιστη σημερινή διακυβέρνηση.\nΕλπίζω οι ρυθμίσεις να μειώνουν τόσο το μέγεθος των ετήσιων χρηματοδοτικών αναγκών όσο και το ύψος του χρέους, ως ποσοστά του ΑΕΠ.\nΓιατί το κείμενο που συζητήθηκε στο τελευταίο Eurogroup, μετά τις προτεινόμενες μέχρι τότε παρεμβάσεις, οδηγεί το χρέος το 2022, σε ποσοστό άνω του 140% του ΑΕΠ, από 120% που ήταν η πρόβλεψη του 2ου Μνημονίου.\nΚαι υποθέτω, με βάση τη ρητορική του παρελθόντος, ότι αυτό δεν θα σας βρίσκει σύμφωνους.\nΑποκαλύπτει την κατάρρευση των ψευδαισθήσεων που, διαχρονικά, αυτή η αριστερά καλλιεργούσε.\nΑποκαλύπτει τις πομφόλυγες για δήθεν αριστερή κοινωνική ευαισθησία και «αριστερά πρόσημα».\nΑποκαλύπτει τη «ρήτρα αναξιοπιστίας» της αριστερής κυβέρνησης.\nΣε τελική ανάλυση, αποκαλύπτεται ότι ο ΣΥΡΙΖΑ αδυνατεί να οδηγήσει τη χώρα επιτυχώς, στην ιστορική της πορεία.\n21 Μαΐου, 2016 / In Βουλή, Κύριο Θέμα, Ομιλίες-Χαιρετισμοί / Tags: Βουλή, Μεταρρυθμίσεις, Μηχανισμός Στήριξης, Ν.Δ., Οικονομία, Ομιλία, Φορολογία, Χρήστος Σταϊκούρας / By admin / Leave a comment\nΗ 19η Μαΐου, Ημέρα Μνήμης για τη Γενοκτονία των Ελλήνων του Πόντου αποτελεί μία ιδιαίτερη στιγμή εθνικού πόνου στη νεότερη Ελληνική Ιστορία.\nTιμούμε τις εκατοντάδες χιλιάδες Ελλήνων του Πόντου, θύματα της τουρκικής εθνικιστικής αγριότητας.\nΤιμούμε τους Έλληνες του Πόντου, οι οποίοι στερήθηκαν τις πατρογονικές τους εστίες και οδηγήθηκαν στο δρόμο της προσφυγιάς.\nΤιμούμε τους Έλληνες του Πόντου οι οποίοι με εργασία, με αξιοπρέπεια και υπερηφάνεια πέτυχαν να επουλώσουν τις πληγές τους, και να αποτελέσουν ένα ιδιαίτερα δυναμικό κομμάτι του Ελληνισμού.\nΗ σημερινή ημέρα ας αποτελεί, διαχρονικά, το εφαλτήριο για την υπόμνηση της ανάγκης ειρηνικής συνύπαρξης και καλής γειτονίας των λαών.\n19 Μαΐου, 2016 / In Κύριο Θέμα, Φθιώτιδα / Tags: Γενοκτονία Ποντίων, Μήνυμα, Φθιώτιδα, Χρήστος Σταϊκούρας / By admin / Leave a comment\nΣυνέντευξη στην ιστοσελίδα “Reporter.gr” – “Η κυβερνητική θριαμβολογία είναι έωλη και παραπλανητική”\nΠώς αποτιμάτε τις τελευταίες εξελίξεις στην διαπραγμάτευση; Τι προβλέπετε ότι θα συμβεί στο επόμενο Eurogroup; Η Κυβέρνηση θριαμβολογεί.\nΗ Κυβερνητική θριαμβολογία είναι έωλη και παραπλανητική.\nΗ απόφαση περιλαμβάνει ένα συμπληρωματικό, 4ο Μνημόνιο, το οποίο εμπεριέχει νέους όρους, επιπλέον επώδυνα μέτρα και έναν πρόσθετο μόνιμο μηχανισμό αυτόματης λήψης ακόμη περισσότερων μέτρων. Με δεδομένη μάλιστα τη διατήρηση υψηλών δημοσιονομικών στόχων για μακρά χρονική περίοδο, 3,5% του ΑΕΠ μέχρι το 2025 και 3,2% μέχρι το 2030, οδηγούμαστε σε ένα μόνιμο μνημόνιο επιτήρησης της χώρας, με μόνιμα μέτρα λιτότητας και αυτόματο τρόπο επιβολής αυτών.\nΕνώ η συζήτηση για την ενίσχυση της βιωσιμότητας του χρέους, αν και θετική, είναι, επί του παρόντος, ασαφής και η υλοποίησή της μετατίθεται για το μέλλον.\nΜάλιστα και υπό προϋποθέσεις: η χώρα να επιτυγχάνει τους δημοσιονομικούς στόχους, όχι μόνο μέχρι το 2018 αλλά και μετέπειτα, και επίσης να είναι αναγκαία η ρύθμιση του χρέους μετά την ολοκλήρωση του προγράμματος.\nH Κυβέρνηση υποστηρίζει βέβαια ότι με τα χαμηλότερα πρωτογενή πλεονάσματα, δημιουργεί «δημοσιονομικό χώρο», οπότε τα μέτρα λιτότητας που λαμβάνονται είναι λιγότερα.\nΠου οφείλεται όμως αυτή η δυσμενής εξέλιξη;\nΣτο γεγονός ότι η οικονομία έχει επιστρέψει στην ύφεση.\nΟ στόχος της προηγούμενης Κυβέρνησης για πρωτογενές πλεόνασμα 4,5% του ΑΕΠ το 2016, ήταν με ΑΕΠ στα 196 δισ. ευρώ.\nΟ στόχος της Κυβέρνησης της Αριστεράς για πρωτογενές πλεόνασμα 0,5% του ΑΕΠ το 2016, είναι με ΑΕΠ στα 175 δισ. ευρώ.\nΔηλαδή το 2015 και το 2016 εξανεμίζονται σωρευτικά 21 δισ. ευρώ δυνητικού πλούτου από το ΑΕΠ της χώρας, λόγω της μετάπτωσης της οικονομίας από ανάπτυξη σε ύφεση επί αριστερής διακυβέρνησης!!!\nΝα γιατί επιβάλλονται νέα μέτρα.\nΠολλαπλάσια μέτρα αυτών που ζητούσαν οι δανειστές πριν από ένα χρόνο, για την επίτευξη πολύ υψηλότερων στόχων.\nΗ Κυβέρνηση υποστηρίζει ότι η αποπληρωμή των ληξιπρόθεσμων οφειλών προς τους ιδιώτες θα φέρει αναπτυξιακή προοπτική σε συνδυασμό με τη διατήρηση ήπιου κλίματος. Η δική σας γνώμη;\nΑυτό άλλωστε έγινε την περίοδο 2013-2014, όταν και αποπληρώθηκαν ληξιπρόθεσμες οφειλές ύψους 6 δισ. ευρώ, συμβάλλοντας ουσιαστικά στη ρευστότητα και στην ανάταξη της οικονομίας.\nΔυστυχώς όμως, αυτή η εικόνα, εξαιτίας και της δήθεν «ηρωϊκής» διαπραγμάτευσης της σημερινής Κυβέρνησης, αντιστράφηκε από τις αρχές του 2015.\nΤο αποτέλεσμα σήμερα είναι οι ληξιπρόθεσμες οφειλές να έχουν αυξηθεί κατά 2,5 δισ. ευρώ ή κατά 81% από τις αρχές του 2015.\nΑν μάλιστα προστεθούν και οι εκκρεμείς επιστροφές φόρων, οι οφειλές αγγίζουν τα 6,7 δισ. ευρώ.\nΕύχομαι και ελπίζω η ολοκλήρωση της αξιολόγησης να συνοδευθεί από όσο το δυνατόν μεγαλύτερη δόση, ώστε ένα σημαντικό κομμάτι αυτής να αποπληρώσει μέρος αυτών των οφειλών.\nΣε κάθε περίπτωση, η ολοκλήρωση της αποπληρωμής τους, στην καλύτερη περίπτωση, μετατίθεται για το 2017.\nΒασικό επιχείρημα της Κυβέρνησης είναι ότι έθεσε για πρώτη φορά στο τραπέζι της διαπραγμάτευσης το ζήτημα της ελάφρυνσης του χρέους. Τι λέτε εσείς γι’ αυτό;\nΗ Κυβέρνηση η οποία ευθύνεται για την επιβάρυνση της βιωσιμότητας του δημοσίου χρέους, η Κυβέρνηση η οποία καλλιεργούσε ψευδαισθήσεις, με ρεσιτάλ από «τζάμπα παλληκαριές», για «κούρεμα» του χρέους, σήμερα, χωρίς πολιτική «αιδώ», ισχυρίζεται ότι έθεσε για πρώτη φορά το ζήτημα της ελάφρυνσης του χρέους.\nΑποσιωπά βέβαια τη διπλή αναδιάρθρωση – με «κούρεμα» μάλιστα – του χρέους, την επιμήκυνση της λήξης των ομολόγων, τη μείωση των επιτοκίων και την αναβολή πληρωμών τόκων που έγιναν τα προηγούμενα χρόνια.\nΌλα αυτά όμως τα αποδέχεται ο κ. Πρωθυπουργός προσυπογράφοντας την απόφαση της 12ης Ιουλίου 2015.\nΕίναι σαφές ότι τα ψεύδη, που βαπτίστηκαν αυταπάτες, αποτελούν δομικό στοιχείο του DNA τoυ ΣΥΡΙΖΑ.\nΗ Νέα Δημοκρατία υποστηρίζει ότι αντί για αύξηση της φορολογίας θα προχωρήσει σε μείωση των δαπανών. Δεδομένου ότι το μεγαλύτερο μέρος τους είναι μισθοί και συντάξεις, από που θα κόψετε; Θα γίνουν απολύσεις δημοσίων υπαλλήλων;\nΗ Νέα Δημοκρατία σταθερά κατακρίνει την αριστερή ιδεοληπτική εμμονή στην αύξηση της φορολογίας νοικοκυριών και επιχειρήσεων, αφού αυτή έχει αποδειχθεί, κυρίως με το 1ο Μνημόνιο, οικονομικά αναποτελεσματική και κοινωνικά άδικη.\nΑντίθετα προτείνει πολιτικές συμβατές με τις υποδείξεις της επιστήμης και της διεθνούς καλής πρακτικής.\nΣυγκεκριμένα, η μείωση των φόρων μπορεί και πρέπει να γίνει με τρεις τρόπους:\nΤι πρέπει να γίνει για να προσελκύσει η Ελλάδα ιδιωτικές επενδύσεις;\nΗ προσέλκυση ιδιωτικών επενδύσεων αποτελεί απόλυτη προτεραιότητα ώστε να μπορέσει η οικονομία να μπεί σε τροχιά βιώσιμης ανάκαμψης.\nΤο Σχέδιο θα πρέπει να στοχεύει στη σταδιακή αλλαγή του παραγωγικού μοντέλου της οικονομίας, από μια οικονομία βασισμένη στην κατανάλωση εισαγόμενων προϊόντων σε μια ανταγωνιστική και εξωστρεφή οικονομία, προσανατολισμένη στις επενδύσεις, τις εξαγωγές, την αξιοποίηση των συγκριτικών πλεονεκτημάτων κάθε κλάδου και την ανάδειξη της σημασίας της γεωστρατηγικής θέσης της χώρας.\nΚατά την εκτίμησή μου, η υλοποίηση αυτών των προϋποθέσεων θα απελευθερώσει μη παραγωγικά δεσμευμένους ή αδρανείς πόρους της οικονομίας μας και θα βελτιώσει το κλίμα, με πολλαπλασιαστικές θετικές επιδράσεις σε νέες επιχειρηματικές πρωτοβουλίες και στην προσέλκυση νέων εγχώριων και ξένων επενδύσεων.\nΤους τελευταίους μήνες η Νέα Δημοκρατία έχει υψώσει τους αντιπολιτευτικούς τόνους, καθώς η ολοκλήρωση της αξιολόγησης καθυστερεί και διαμορφώνονται συνθήκες ασφυξίας στην οικονομία.\nΠράγματι, η Νέα Δημοκρατία, από τον περασμένο Νοέμβριο, με υπευθυνότητα και διορατικότητα, ζητά να ολοκληρωθεί το ταχύτερο δυνατόν η αξιολόγηση, κατά τον καλύτερο όμως για τα Ελληνικά συμφέροντα τρόπο.\nΕξαιτίας αυτής της πολύμηνης καθυστέρησης, η χώρα «λιμνάζει» βυθιζόμενη: η πραγματική οικονομία επέστρεψε στην ύφεση όπου και παραμένει, οι επιχειρηματικές προσδοκίες και η καταναλωτική εμπιστοσύνη «κατέρρευσαν», οι ληξιπρόθεσμες οφειλές – ιδιωτών και Κράτους – διογκώθηκαν, οι εξαγωγές αγαθών και υπηρεσιών, ο κύκλος εργασιών στη βιομηχανία, στις κατασκευές, στο χονδρικό και λιανικό εμπόριο και στις υπηρεσίες συρρικνώθηκαν, τα «λουκέτα» στην αγορά πολλαπλασιάστηκαν, ο «λογαριασμός» των μέτρων αυξήθηκε.\nΣυμπερασματικά, η ανικανότητα της αριστερής διακυβέρνησης επέφερε τεράστιο κόστος στην οικονομία και την κοινωνία.\n16 Μαΐου, 2016 / In Δηλώσεις, Κύριο Θέμα, Συνεντεύξεις / Tags: Δημόσιο Χρέος, Μεταρρυθμίσεις, Μηχανισμός Στήριξης, Οικονομία, Συνέντευξη, Φορολογία, Χρήστος Σταϊκούρας / By admin / Leave a comment


Το Λούβρο ανοίγει τις πόρτες του μ΄ένα κλικ\nΤο Λούβρο ανοίγει τις πόρτες ...\nΜέγκαν Μαρκλ: Ετοιμάζεται η βιογραφία ...\nΤο πιο δημοφιλές μουσείο στον κόσμο με ένα κλικ ελεύθερα και δωρεάν σε μια απίθανη περιήγηση σε αίθουσες και αποθήκες.\nΤο Λούβρο, ένα από τα μεγαλύτερα μουσεία ,τεράστιου πολιτισμικού βεληνεκούς ,είναι πλέον διαθέσιμο για επισκεψιμότητα από πολίτες όλου του κόσμου, οι οποίοι μπορούν από την άνεση και την υγειονομική ασφάλεια του σπιτιού τους να απολαύσουν δωρεάν 482.000 έργα που φιλοξενούνται σε αυτό. Μπορείτε να το επισκεφθείτε διαδικτυακά μέσω του σύνδεσμου: collections.louvre.fr\nΗ νέα online πλατφόρμα του ιστορικού μουσείου ανοίγει στο κοινό τις μεγάλες συλλογές του με εικόνες υψηλής ανάλυσης και περιγραφές των έργων. Η βάση συμπεριλαμβάνει εκτός από τους θησαυρούς του Λούβρου και τους θησαυρούς του Εθνικού Μουσείου Eugène-Delacroix, τους κήπους Tuileries και το Carrousel και έργα «MNR» ( Το Musées Nationaux Récupération ή το National Museums Recovery) ή αλλιώς το μουσείο των έργων που ανακτήθηκαν μετά τον Β ‘Παγκόσμιο Πόλεμο και φυλάσσονται στο Λούβρο μέχρι να μπορούν να επιστραφούν στους νόμιμους ιδιοκτήτες τους. Για πρώτη φορά, ολόκληρη η συλλογή του Λούβρου είναι διαθέσιμη στο Διαδίκτυο, είτε πρόκειται για έργα που εκτίθενται στο μουσείο, για μακροπρόθεσμο δάνειο σε άλλα γαλλικά ιδρύματα είτε βρίσκονται στις αποθήκες του.\nΟι κατασκευαστές της νέας ιστοσελίδας παρέχουν στο κοινό ένα σωρό χρήσιμα εργαλεία περιήγησης, ένα εύχρηστο «ευρετήριο» χρήσιμο τόσο σε ερευνητές όσο και σε φιλοπερίεργους λάτρεις της τέχνης. Απλές και σύνθετες αναζητήσεις, καταχωρήσεις από το επιμελητήριο και θεματικά άλμπουμ. Η εξερεύνηση μπορεί να γίνει δωμάτιο-δωμάτιο και θυμίζει ένα κηνύγι θησαυρού.\nΜε πιο δημοφιλές έργο του τη Μόνα Λίζα, το αριστούργημα του Λεονάρντο Ντα Βίντσι άφησε πίσω του μουσεία όπως το Μουσείο Φυσικής Ιστορίας στην Ουάσιγκτον, το Εθνικό Μουσείο της Κίνας στο Πεκίνο, το Μουσείο Αεροναυτικής και Διαστήματος, εστην Ουάσιγκτον και το Βρετανικό Μουσείο στο Λονδίνο. Αυτή την εποχή ανακαινίζονται τέσσερις ιστορικές του αίθουσες με πλήρη μυστικότητα.\nΜέγκαν Μαρκλ: Ετοιμάζεται η βιογραφία της\nΙστορική συμφωνία μεταξύ A24 και Apple\nΠολύ καλά νέα για τους φίλους του ανεξάρτητου κινηματογράφου έρχονται από την Αμερική, καθώς ...\nΚορωνοϊός -Ολλανδία: Η πρώτη νοσοκόμα που εμβολιάστηκε\nΜια Ολλανδέζα νοσοκόμα έγινε σήμερα ο πρώτος άνθρωπος που εμβολιάζεται στην Ολλανδία εναντίον του ...\nΔιέρρευσε βίντεο με τις αιματηρές συγκρούσεις μεταξύ Kίνας- Ινδίας\nΗ Κίνα κυκλοφόρησε βίντεο από τη σύγκρουση στα σύνορα με την Ινδία στην κοιλάδα ...\nΚύπρος: Πάνω από 600 αρχεία παιδικής πορνογραφίας απο 36χρονο\nΠερισσότερα από 600 αρχεία εικόνας και βίντεο παιδικής πορνογραφίας εντόπισαν οι Αρχές να έχει ...\nΑδελφές Papin 2 Φεβρουαρίου 1933, ημέρα Πέμπτη ώρα 16:43 οι αδελφές Papin, δύο άριστες ...


ΣΚΕΦΤΟΜΑΣΤΕ ΕΛΛΗΝΙΚΑ: ΑΠΟΚΛΕΙΣΤΙΚΟ • Η Μιμή δήμαρχος. «Δεν θα στηριχτώ σε κόμματα! Θα είμαι ανεξάρτητη υποψήφια». Από τον Αλκίνοο Μπουνιά\nΑΠΟΚΛΕΙΣΤΙΚΟ • Η Μιμή δήμαρχος. «Δεν θα στηριχτώ σε κόμματα! Θα είμαι ανεξάρτητη υποψήφια». Από τον Αλκίνοο Μπουνιά\n«ΑΘΗΝΑ ΜΟΥ ΑΓΑΠΗΜΕΝΗ»\nΗ Μιμή Ντενίση, που έδωσε αγώνα (και) για το Πεδίον του Αρεως, θα είναι ανεξάρτητη υποψήφια για τη δημαρχία..\nΑφού πρωτοστάτησε στον αγώνα της «διάσωσης» για το Πεδίον του Αρεως, μαζί με τους κατοίκους της γειτονιάς της, και στη συνέχεια έγινε «Μπουμπουλίνα», φτάνοντας ακόμη και στα δικαστήρια για το κομμένο νερό του χωριού όπου βρίσκεται το εξοχικό της, στον Θεολόγο, τώρα πήρε τη μεγάλη απόφαση να ασχοληθεί ενεργά με τα κοινά και συγκεκριμένα από τον δημαρχιακό θώκο.\nΗ Μιμή Ντενίση, η οποία χρόνια τώρα δέχεται προτάσεις από διάφορα κόμματα να τα εκπροσωπήσει στη Βουλή, αποφάσισε, σύμφωνα με ασφαλείς πληροφορίες της «Εspresso», να θέσει υποψηφιότητα για δήμαρχος στις επόμενες δημοτικές εκλογές για τον Δήμο της Αθήνας, χωρίς όμως την «ομπρέλα» κάποιας παράταξης.\n«Η Μιμή δεν ενδιαφέρεται για τα κόμματα, αλλά για την Αθήνα, στην οποία ζει από μικρή και την αγαπάει πολύ. Αλλωστε, έχει ήδη δώσει αγώνες για το Πεδίον του Αρεως, το οποίο έχει καταντήσει άνδρο ναρκομανών και στέκι εγκληματικών στοιχείων. Πάντα ήταν ενεργή πολίτης και αυτό θέλει τώρα να το κάνει οργανωμένα μέσα από τις δυνατότητες που προσφέρει η θέση του δημάρχου στον Δήμο Αθηναίων» λέει στην «Espresso» πηγή από το περιβάλλον της πρωταγωνίστριας και προσθέτει με νόημα:\n«Ως δήμαρχος σίγουρα θα πετύχει, γιατί, αναμφισβήτητα, είναι πολύ οργανωτικό άτομο και με ιδιαίτερο ταλέντο στο να ολοκληρώνει με τον καλύτερο τρόπο τα σχέδιά της. Κάτι που έγινε με την έντονη ανάμειξή της στο να λυθεί το πρόβλημα της ύδρευσης στο χωριό Αγιος Θεολόγος Μαλεσίνας, όπου βρίσκεται το εξοχικό της».\nΕτσι, το επόμενο διάστημα η ηθοποιός θα αναζητήσει τον χώρο των γραφείων της αλλά και τους συνεργάτες που θα έχει στο πλευρό της προκειμένου να ριχτεί στον προεκλογικό αγώνα για την αναμέτρηση που είναι προγραμματισμένη να γίνει σε δύο χρόνια από τώρα.\nΕίχε συγκεντρώσει υπογραφές\nΝα θυμίσουμε ότι η Μιμή Ντενίση, το σπίτι και η δραματική σχολή της οποίας βρίσκονται επί της οδού Μαυροματαίων, είχε ξεναγήσει πριν από λίγο καιρό την «Εspresso» στο Πεδίον του Αρεως, επισημαίνοντας την άθλια κατάσταση που επικρατεί εκεί και παραθέτοντας τα συγκεκριμένα τα προβλήματα που έχουν εξελιχθεί σε εφιάλτη για τους μόνιμους κατοίκους. Μάλιστα, τότε, είχε συγκεντρώσει υπογραφές μαζί με τον Σύλλογο Φίλων του Πάρκου, που αριθμεί 5.000 μέλη, για να καταθέσουν μήνυση εναντίον της περιφερειάρχου Αττικής Ρένας Δούρου, η οποία ήταν αρμόδια για να λυθεί το πρόβλημα.\n«Πρόκειται για μια μεγάλη ανοιχτή πληγή στο κέντρο της Αθήνας. Δεν μπορούμε να κυκλοφορήσουμε, κινδυνεύει η σωματική μας ακεραιότητα, αλλά και η υγεία μας. Δεν νομίζω ότι πρέπει να εγκαταλείψουμε τα σπίτια μας επειδή η Πολιτεία τα έχει αφήσει όλα στο έλεος του Θεού. Εγώ μόνο εριστικός άνθρωπος δεν είμαι, αλλά έχω αγανακτήσει. Το πάρκο ανήκει στην Περιφέρεια που δεν κάνει τίποτα για να μας προστατέψει, αλλά δεν φροντίζει κιόλας να ελέγξει την κατάσταση που επικρατεί μέσα στο Πεδίον του Αρεως. Ειδικά από την ώρα που σκοτεινιάζει το πάρκο γίνεται απλησίαστο και πάρα πολύ επικίνδυνο. Μιλάμε για έναν χώρο που έχει γίνει το στέκι των ναρκομανών και των εμπόρων ναρκωτικών και είναι γεμάτος πεταμένα τενεκεδάκια, στα οποία φαίνεται ότι έχουν κάνει ηρωίνη, σύριγγες αλλά και κάθε είδους σκουπίδια. Επίσης, έχω πληροφορίες ότι εκεί μέσα τα βράδια γίνεται πορνεία και μάλιστα ανηλίκων» μας είχε δηλώσει η ντίβα του θεάτρου, ενώ παράλληλα απαθανατίστηκε από τον φακό της «Espresso» να περιδιαβαίνει το πάρκο.\nΠάντως, για το θέμα της συμμετοχής της στα κοινά, η ίδια έχει ερωτηθεί σε πολλές συνεντεύξεις της και ως τώρα είχε δηλώσει πως θα το ήθελε μόνο υπό προϋποθέσεις. Μάλιστα, έχει τονίσει ότι δεν θέλει να αμείβεται ως πολιτικός: «Για να πας στην πολιτική, δεν πρέπει να κάνεις άλλη δουλειά. Δεν καταλαβαίνω τους ηθοποιούς που πάνε να “ρίξουν” μια απογευματινή (παράσταση), και μετά πετάγονται και λίγο στη Βουλή. Εγώ δεν μπορώ να το κάνω. Οταν ασχοληθώ με την πολιτική, θέλω να αφοσιωθώ και χωρίς να παίρνω χρήματα» είχε πει. Προς το παρόν, η Μιμή συνεχίζει τις παραστάσεις του επιτυχημένου έργου «Σμύρνη μου αγαπημένη» στο Μέγαρο Μουσικής Θεσσαλονίκης, το οποίο, όπως μάθαμε, λόγω μεγάλης κοσμοσυρροής πήρε παράταση για όλο τον Φεβρουάριο.\nΗ σχέση ζωής με τον Αντώνη Τρίτση\nΗ απόφαση της Μιμής να θέσει υποψηφιότητα για τη δημαρχία της Αθήνας μάς γυρίζει πολλά χρόνια πίσω, στην εποχή που έζησε τον απόλυτο έρωτα στο πλευρό του Αντώνη Τρίτση. Ενός από τους πιο δραστήριους δημάρχους της Αθήνας, ο οποίος εξελέγη το 1990 -ύστερα από μεγάλη μάχη με την πανίσχυρη αντίπαλό του Μελίνα Μερκούρη- και δυστυχώς δεν πρόλαβε να υλοποιήσει το όραμά του, καθώς έφυγε από τη ζωή δύο χρόνια αργότερα, ύστερα από βαρύτατο αιμορραγικό εγκεφαλικό επεισόδιο. Τότε η Μιμή Ντενίση συμπλήρωνε σχέση επτά χρόνων μαζί του και επρόκειτο να παντρευτούν.\n«Είχα πάει στη Σήλια Κριθαριώτη που μου έκανε το νυφικό και όταν το κρέμασα στην ντουλάπα και το προβάρισα πρώτη φορά, ύστερα από μία εβδομάδα ο Αντώνης πέθανε. Αυτό το νυφικό, που έχει μείνει στην ντουλάπα μου, κάθε φορά που λέω στην παράσταση (σ.σ.: «Σμύρνη μου αγαπημένη») “το αφόρετο νυφικό του παιδιού μου” είναι σαν ένα μαχαίρι» έχει πει σε συνέντευξή της η Μιμή Ντενίση.\nΜάλιστα η πρωταγωνίστρια έχει δηλώσει πως με τον Τρίτση θα ήθελε να είχε κάνει ένα παιδί, αλλά η συντηρητική κοινωνία της εποχής δεν το επέτρεψε, καθώς δεν είχε βγει το διαζύγιό της από τον πρώτο γάμο της με τον Γιάννη Φερτή και δεν θα μπορούσε να αποκτήσει το εξώγαμο ενός υπουργού (όπως ήταν ο Τρίτσης όταν γνωρίστηκαν).\nΑνώνυμος 6 Ιανουαρίου 2017 - 8:58 π.μ.\nΝα την δω δημαρχο με αντιδημαρχο τον Λαζοπουλο και τι στον κοσμο.Η μια πρωην του πασοκου και ο αλλος νυν ...των παντων.\nΑνώνυμος 6 Ιανουαρίου 2017 - 10:35 π.μ.\nΜΗΠΩΣ ΔΕΝ ΚΑΤΑΛΑΒΕΣ,ΟΙ ΠΡΟΣΦΥΓΕΣ ΤΟΥ 22,ΔΕΝ ΗΣΑΝ ΛΑΘΡΟ,ΗΣΑΝ ΤΟ ΙΔΙΟ ΓΕΝΟΣ ΜΕ ΤΟΥΣ ΕΛΛΑΔΙΤΕΣ,ΙΔΙΟ ΘΡΗΣΚΕΥΜΑ!!!!!!!\nΤΩΡΑ ΟΜΩΣ ΜΑΖΙ ΜΕ ΤΟΥΣ ΝΕΟΤΑΞΙΤΕΣ ΠΟΥ ΜΑΣ ΦΕΡΝΟΥΝ ΤΟΝ ΛΑΘΡΟΣΤΡΑΤΟ ΚΑΙ ΣΥ ΜΑΖΙ ΤΟΥΣ\nH MIMH NTEΝΙΣΗ ΜΑΖΙ ΜΕ ΤΗΝ ΚΟΜΜΟΥΝΙΣΤΡΙΑ ΡΕΝΤΓΚΡΕΙΒ ΥΠΟΔΕΧΟΝΤΟΥΣΑΝ ΤΟΥΣ ΛΑΘΡΟ ΣΤΑ ΝΗΣΙΑ!!!!!!\n2.Η Βανέσα Ρεντγκρέιβ αγκαζέ με τη Μιμή Ντενίση και τον Μουζάλα στον καταυλισμό προσφύγων του Ελαιώνα\nΠηγή: Η Βανέσα Ρεντγκρέιβ αγκαζέ με τη Μιμή Ντενίση και τον Μουζάλα στον καταυλισμό προσφύγων του Ελαιώνα [εικόνες] | iefimerida.gr http://www.iefimerida.gr/news/244042/i-vanesa-rentgkreiv-agkaze-me-ti-mimi-ntenisi-kai-ton-moyzala-ston-kataylismo-prosfygon#ixzz4Un8awoVB\nΘΕΛΕΙ ΝΑ ΓΙΝΕΙ ΚΑΙ ΔΗΜΑΡΧΟΣ Η ΝΕΟΤΑΞΙΤΗΣΑ.ΣΑΝ ΔΕΝ ΝΤΡΕΠΕΤΑΙ.\nΕΙΝΑΙ ΤΟΣΟ ΖΩΟΝ ΠΟΥ ΝΟΜΙΖΕΙ ΟΤΙ ΟΙ ΠΡΟΣΦΥΓΕΣ ΤΟΥ 22 ΕΙΝΑΙ ΤΟ ΙΔΙΟ ΜΕ ΤΟΥΣ ΛΑΘΡΟ,ΑΛΟΘΡΗΣΚΟΥΣ ΚΑΙ ΑΛΛΟΕΘΝΟΥΣ ΠΟΥ ΜΑΣ ΦΕΡΝΟΥΝ ΟΙ ΝΕΟΤΑΞΙΤΕΣ\nΚΑΙ ΟΛΑ ΑΥΤΑ ΓΙΑ ΝΑ ΠΑΡΕΙ ΧΡΗΜΑΤΟΔΟΤΗΣΗ ΓΙΑ ΦΙΛΜ.\nΣΑΝ ΔΕΝ ΝΤΡΕΠΕΤΑΙ\nΑνώνυμος 6 Ιανουαρίου 2017 - 11:29 π.μ.\nΚαλα μετα τον Καμινη το μπουμπουκι με τις τουαλετες μας κανει την πατριωτισα!!!!Καημενη Αθηνα\nΑνώνυμος 6 Ιανουαρίου 2017 - 2:19 μ.μ.\nΝα την δω δημαρχο, με αντιδημαρχο την φιλη της Ντορα και συνδημαρχευοντες ολα τα ντοροκοπροσκυλα που την περιστοιχιζουν ,την υπηρετουν και αρμεγουν τα δημοτικα ταμεια τα τελευταια δεκα πεντε χρονια...\nΑνώνυμος 7 Ιανουαρίου 2017 - 9:19 π.μ.\nΟλα τα σουργελα στην πολιτικη,ελεος πια σταματηστε


Δευτέρα, 16η Σεπτεβρίου 2019, 1:55 μμ\nΤετάρτη, 13 Ιανουαρίου 2016 21:53\nΚτηνοτροφικός Σύλλογος Ξηρομέρου: Ανοιχτή συζήτηση για Ασφαλιστικό – Φορολογικό\nΟ Κτηνοτροφικός Σύλλογος Ξηρομέρου και η Ομοσπονδία Κτηνοτροφικών Συλλόγων Αιτωλοακαρνανίας, καλεί όλους τους Κτηνοτρόφους – Αγρότες – Αλιείς σε ανοιχτή συζήτηση για Ασφαλιστικό – Φορολογικό – Επιδοτήσεις και για τον τρόπο που θα αντιδράσουμε….. Το Σάββατο 16/01/2016 στις 11:00 π.μ. στο Κέντρο «Αγραφιώτης» στην Κυψέλη. πηγή: http://sinidisi.gr\nΤετάρτη, 13 Ιανουαρίου 2016 21:50\nΜάθημα… στο εργοστάσιο!\nΜια ιδιαίτερη μέρα ήταν η σημερινή για τους μαθητές της Στ΄ τάξης του Εργαστηρίου Κηπουρικής του ΕΕΕΕΚ Αγρινίου, αλλά και για το προσωπικό του εργοστασίου επεξεργασίας βρώσιμης ελιάς της Ένωσης στη Σπολάϊτα. Στο πλαίσιο εκπαιδευτικού προγράμματος, οι μαθητές, συνοδευόμενοι απ’ τους καθηγητές τους, επισκέφθηκαν το πρωί τις εγκαταστάσεις μας όπου…\nΤετάρτη, 13 Ιανουαρίου 2016 21:44\nΤρία έργα μέσω Leader στο δήμο Μεσολογγίου\nΤρία έργα συνολικού προϋπολογισμού 545.000 ευρώ μέσω του προγράμματος Leader εντάχθηκαν για λογαριασμό του δήμου Μεσολογγίου. Συγκεκριμένα αυτά αφορούν:-‘‘Πολιτιστικό κέντρο Νεοχωρίου Δήμου Ι.Π. Μεσολογγίου’’ του Προγράμματος LEADER Π.Α.Α. μέτρου 41, υπομέτρο L321, δράση 2 («Χώροι άσκησης πολιτιστικών, αθλητικών, εκπαιδευτικών, περιβαλλοντικών δραστηριοτήτων….») προϋπολογισμού 187.282,31 €. Το έργο αφορά την επισκευή του…\nΤετάρτη, 13 Ιανουαρίου 2016 21:42\nΕπίσκεψη φοιτητών της Ανωτάτης Σχολής Καλών Τεχνών στον Φορέα Διαχείρισης Λιμνοθάλασσας Μεσολογγίου\nΟ καινούργιος χρόνος για τον Φορέα Διαχείρισης Λιμνοθάλασσας Μεσολογγίου ξεκίνησε με την επίσκεψη της Ανώτατης Σχολής Καλών Τεχνών της Αθήνας στο Κέντρο Πληροφόρησης Περιβάλλοντος Η επίσκεψη έγινε από τους φοιτητές του Ε’ εξαμήνου του θεωρητικού τμήματος της Α.Σ.Κ.Τ που παρακολουθούν το σεμινάριο νεοελληνικής τέχνης για το α’ μισό του 20ου…\nΤετάρτη, 13 Ιανουαρίου 2016 21:34\nΠανελλήνια Ένωση Γαστρονομίας – Αιτήσεις για Chef!\nΗ Ένωση Γαστρονόμων Ελλάδας είναι ένας σύλλογος που απαρτίζεται από αξιόλογους Αρχιμάγειρες, Μάγειρες, Αρχιζαχαροπλάστες, Ζαχαροπλάστες, Καθηγητές τουριστικών σχολών και γενικότερα ανθρώπους που ασχολούνται με τον κλάδο της Γαστρονομίας και με τον τουρισμό της Ελλάδας. Μερικοί από τους σκοπούς της Ένωσης είναι η ανάδειξη, υποστήριξη των τοπικών προϊόντων (φαγητών – ποτών),…\nΤετάρτη, 13 Ιανουαρίου 2016 17:57\nO Tέρενς Κουίκ θα εγκαινιάσει το Forun Ναυπακτίας\nΟ Υφυπουργός Επικρατείας κ. Τέρενς Κουϊκ θα πραγματοποιήσει τα εγκαίνια του FORUM ΝΑΥΠΑΚΤΙΑΣ την Παρασκευή 22 Ιανουαρίου και ώρα 20:00 στο Ξενοδοχείο LEPANTO περιοχή Γρίμποβο Ναυπάκτου.Με την παρουσία του Υφυπουργού Επικρατείας θα ξεκινήσουν οι τριήμερες εργασίες του FORUM ΝΑΥΠΑΚΤΙΑΣ που περιλαμβάνει έκθεση επιχειρήσεων, φορέων, συλλόγων, παραγωγών, εκπαιδευτικών ιδρυμάτων και παράλληλα…\nΤετάρτη, 13 Ιανουαρίου 2016 17:54\nΟ Εθελοντικός Οργανισμός « Το Χαμόγελο του Παιδιού» ευχαριστεί θερμά:Το Δήμο Αγρινίου και τη ΓΕΑ για την ευγενική χρηματική ενίσχυση υπέρ του Οργανισμού μέσω της χορευτικής εκδήλωσης που πραγματοποίησαν στις 20/12/2015 στο Μουσικό Σχολείο Αγρινίου. Tη Λέσχη Μοτοσυκλέτας Αγρινίου AgrinioMotoClub για την ενίσχυση υπέρ του Οργανισμού μέσω συγκέντρωσης τροφίμων και ειδών…\nΤετάρτη, 13 Ιανουαρίου 2016 17:53\nΠληρωμή Προνιακών επιδομάτων στο Δήμο Ναυπακτίας\nΑνακοίνωση του Δήμου Ναυπακτίας Σας κάνουμε γνωστό ότι η πληρωμή των Προνοιακών επιδομάτων, διμήνου Νοεμβρίου – Δεκεμβρίου 2015 για τους δικαιούχους της περιοχής μας αρχίζει από την Δευτέρα 18/01/2016.\nΤετάρτη, 13 Ιανουαρίου 2016 17:47\nΜήνυμα του Ναυτικού Ομίλου Μεσολογγίου προς περιηγητές και ακτιβιστές: Προσθέστε στις εμπειρίες σας μοναδικές εικόνες, κωπηλατώντας με τουριστικά canoe-kayak (sit on top-sea kayak) στο μοναδικό οικοσύστημα της λιμνοθάλασσας Μεσολογγίου – Αιτωλικού και Αχελώου!! Κωπηλατήστε στους αβλέμονες της θρυλικής λιμνοθάλασσας, αισθανθείτε τους «καημούς» της, αφουγκραστείτε τις «αγωνίες» των Ελεύθερων Πολιορκημένων και γίνεται μέρος της ένδοξης ιστορίας…\nΤετάρτη, 13 Ιανουαρίου 2016 17:46\nΑνακοίνωση του Εμποροβιομηχανικού συλλόγου Ι.Π. Μεσολογγίου: Ψήγματα του πλούσιου γευστικού πολιτισμού του Μεσολογγίου είχαν τη δυνατότητα να δοκιμάσουν φοιτητές και απόφοιτοι σχολής μαγειρικής στην Αθήνα, οι περισσότεροι από τους οποίους ήδη εργάζονται σε εστιατόρια και γενικότερα στον τομέα της εστίασης. Οι νέοι μάγειρες και μαγείρισσες επισκέφθηκαν την περιοχή μας στο…\nΤετάρτη, 13 Ιανουαρίου 2016 17:45\nΚινητοποιήσεις κατά του νέου ασφαλιστικού από τον Δικηγορικό Σύλλογο Αγρινίου\nΤο Διοικητικό Συμβούλιο του Δικηγορικού Συλλόγου Αγρινίου, αποφάσισε τα κάτωθι ,αντιδρώντας κυρίως στην ψήφιση του νέου Ασφαλιστικού. Το Διοικητικό Συμβούλιο του Δικηγορικού Συλλόγου Αγρινίου αποφάσισε: Την επικύρωση της από 09.01.2016 απόφασης της Συντονιστικής Επιτροπής των Προέδρων των Δικηγορικών Συλλόγων της χώρας. Την ΑΠΟΧΗ των δικηγόρων Αγρινίου από τα καθήκοντά τους…\nΤρίτη, 12 Ιανουαρίου 2016 20:26\nΜπορεί να ακούγεται και να γράφεται τις τελευταίες ημέρες ότι χαλαρώνουν τα capital controls, ωστόσο η περιορισμένη άρση κάποιων περιορισμών αφορά κυρίως σε επιχειρηματική δραστηριότητα και δεν “ακουμπά” τον πολύ κόσμο. Έτσι, ούτε το όριο αναλήψεων έχει αλλάξει- θεωρείται άλλωστε ότι το μηνιαίο όριο των περίπου 1.700 ευρώ υπερκαλύπτει το…\nΤρίτη, 12 Ιανουαρίου 2016 19:35\n27 Γενάρη η Αιτωλοακαρνανία διεκδικεί για την Υγεία της\nΠαναιτωλοακαρνανικό συλλαλητήριο την Τετάρτη 27 Γενάρη αποφασίστηκε στη σημερινή συγκέντρωση για την κατάσταση που επικρατεί στο Γενικό Νοσοκομείο Αγρινίου. Η τελική αυτή απόφαση πάρθηκε ύστερα από τοποθετήσεις αρκετών φορέων που βρέθηκαν στη συγκέντρωση και συμμετείχαν στη συζήτηση, η οποία έγινε παρουσία και του Σεβασμιώτατου Μητροπολίτη Αιτωλίας και Ακαρνανίας κ.κ. Κοσμά.…\nΤρίτη, 12 Ιανουαρίου 2016 19:31\nΚάρτα αλληλεγγύης: Ποτε θα πληρωθεί η έβδομη δόση της σίτισης\nΤον σχετικό προγραμματισμό του κάνει το Υπουργείο Εργασίας για την έβδομη δόση της σίτισης για την κάρτα αλληλεγγύης, αφού στόχος είναι να πληρωθεί η δόση μέχρι την Δευτέρα, 25 Ιανουαρίου 2016.\nΤρίτη, 12 Ιανουαρίου 2016 19:23\n1ο Drag Day 2016 στο Μεσολόγγι – Ο Νίκος Σταμούλης εκπροσωπεί το Αγρίνιο\nTo 1o Drag Day του 2016 για αυτοκίνητα και μοτοσυκλέτες έρχεται στο Μεσολόγγι, το τελευταίο σαββατοκύριακο του Ιανουαρίου (30-31). Η διοργάνωση θα πραγματοποιηθεί στο αεροδρόμιο του Μεσολογγίου, που είναι δίπλα από τα ΤΕΙ Μεσολογγίου, από τον ΑΣΗ και υπό την αιγίδα της ΟΜΑΕ και ΑΜΟΤΟΕ. πηγή: http://agriniovoice.gr\nΤρίτη, 12 Ιανουαρίου 2016 18:38\nΣεμινάρια μελισσοκομίας στη Βίνιανη Αγράφων\nΣεμινάρια μελισσοκομίας στον ιστορικό οικισμό Βίνιανης του Δήμου Αγράφων Στον ιστορικό οικισμό Βίνιανης, το Φεβρουάριο του 2016 θα πραγματοποιηθεί σεμινάριο μελισσοκομίας – βασιλοτροφίας από εκπαιδευτή μελισσοκόμο – βασιλοτρόφο του Ι.Γ.Ε. (Ινστιτούτο Γεωργικών Εφαρμογών του Υπουργείου Γεωργίας) Στον ίδιο χώρο, τον Απρίλιο 2016 θα επαναληφθεί σεμινάριο μελισσοκομίας με ιδιαίτερη αναφορά στους…\nΤρίτη, 12 Ιανουαρίου 2016 18:33\nΔήμος Αγρινίου: Ξεκίνησαν οι αιτήσεις για το εαρινό εξάμηνο στο Κ.Δ.Α.Π «Η Φαντασία»\nΟ δήμος Αγρινίου ενημερώνει τους δημότες που επιθυμούν να κάνουν εγγραφή των παιδιών τους, στο Κ.Δ.Α.Π «Η ΦΑΝΤΑΣΙΑ» ότι έχουν ξεκινήσουν οι αιτήσεις για το εαρινό εξάμηνο. Το ΚΔΑΠ «Φαντασία» του Δήμου Αγρινίου απευθύνεται σε παιδιά ηλικίας 5-12 ετών. Λειτουργεί καθημερινά απογευματινές ώρες και Σάββατο πρωί. Στόχος της συγκεκριμένης δομής,…\nΤρίτη, 12 Ιανουαρίου 2016 01:38\nΤο κλειστό γυμναστήριο του Αστακού προχωράει με γοργούς ρυθμούς κατασκευής και σύντομα αναμένεται να ολοκληρωθεί και να παραδοθεί για να παίζει ο Αίολος Αστακού ακόμη και την φετινή σεζόν. πηγή : dragamesto.blogspot.gr Φώτο: Θανάσης Μπουκουβάλας\nΤρίτη, 12 Ιανουαρίου 2016 01:35\nΣτις 22 Ιανουαρίου ανοίγουν οι εργασίες για το Forum Ναυπακτίας\nTο FORUM Ναυπακτίας ανοίγει τις εργασίες του την Παρασκευή 22 Ιανουαρίου 2016 στο Ξενοδοχείο LEPANTO στη περιοχή Γρίμποβο της πόλης της Ναυπάκτου. Οι συμμετοχές είναι πολλές και σημαντικές τόσο στην έκθεση δίνοντας έτσι την δυνατότητα στους συμμετέχοντες να επικοινωνήσουν τα προϊόντα και τις υπηρεσίες τους , όσο και στις θεματικές…\nΣελίδα 681 από 784\nΒόνιτσα: Με μεγάλη επιτυχία πραγματοποιήθηκε η 19η έκθέση & οι 11οι Ιππικοί Αγώνες Γιοργαλίδικων Αλόγων (φωτο)\nΔΑΚ Αγρινίου: Ολοκληρώθηκε το 2ο τουρνουά «Μαργαρίτα Σαπλαούρα»\nΞεκίνησαν οι εγγραφές στο παραδοσιακό Καλλιτεχνικό Εργαστήρι Αγρινίου


Αναστέλλεται για σήμερα Πέμπτη η λειτουργία των αθλητικών εγκαταστάσεων του Δήμου Λεβαδέων - STEREA NEWS\nΒρίσκετε εδω: Home » ΠΕΡΙΦΕΡΕΙΑ » ΒΟΙΩΤΙΑ » Αναστέλλεται για σήμερα Πέμπτη η λειτουργία των αθλητικών εγκαταστάσεων του Δήμου Λεβαδέων\nΟ Δήμος Λεβαδέων ανακοινώνει ότι λόγω της Πανελλαδικής απεργίας, σήμερα Πέμπτη 10 Ιουνίου 2021, αναστέλλεται η λειτουργία των αθλητικών εγκαταστάσεων του. Εξαίρεση θα αποτελέσει το Κολυμβητήριο Λιβαδειάς, το οποίο λόγω της μη συμμετοχής στην απεργία των απασχολούμενων υπαλλήλων\nΟ Δήμος Λεβαδέων ανακοινώνει ότι λόγω της Πανελλαδικής απεργίας, σήμερα Πέμπτη 10 Ιουνίου 2021, αναστέλλεται η λειτουργία των αθλητικών εγκαταστάσεων του.\nΕξαίρεση θα αποτελέσει το Κολυμβητήριο Λιβαδειάς, το οποίο λόγω της μη συμμετοχής στην απεργία των απασχολούμενων υπαλλήλων του, θα λειτουργήσει στο κανονικό του ωράριο.


ΕΚΚΛΗΣΙΑΣΤΙΚΟ ΔΙΚΑΙΟ | Βιβλιοπωλείο Στην Κρήνη\nΘΕΩΡΙΑ ΚΑΙ ΝΟΜΟΛΟΓΙΑ\nΕΚΚΛΗΣΙΑΣΤΙΚΟ ΔΙΚΑΙΟ ποσότητα\nΚωδικός προϊόντος: 000653 Κατηγορία: Θεολογία\nΗ πλούσια αλλά και ποιοτική νομολογιακή παραγωγή που έχουν κατά τις τελευταίες δεκαετίες να επιδείξουν ιδίως το Συμβούλιο της Επικρατείας, από πλευράς ελληνικών δικαιοδοτικών οργάνων, καθώς και το Ευρωπαϊκό Δικαστήριο των Ανθρωπίνων Δικαιωμάτων, επί υποθέσεων με κύρια ή παρεμπίπτοντα ζητήματα από την ύλη του Εκκλησιαστικού Δικαίου, κατέστησαν αναγκαία την έκδοση ενός σύγχρονου και, κατά το δυνατόν, ολοκληρωμένου έργου, που να πραγματεύεται τον κλάδο αυτόν των νομικών μας σπουδών στη βάση των πλέον πρόσφατων εξελίξεων.\nΤην ίδια περίοδο, μία δαψιλής βιβλιογραφία, προερχόμενη όχι μόνον από τον ευρωπαϊκό αλλά και τον ελληνικό επιστημονικό χώρο, έρχεται να ελκύσει αισιόδοξα το ενδιαφέρον μας για τη θεωρητική της συμβολή στην ανάπτυξη τομέων όπως είναι η προστασία του δικαιώματος της θρησκευτικής ελευθερίας, οι σχέσεις κράτους και εκκλησίας, η οργάνωση, διοίκηση και θεσμική λειτουργία του εκκλησιαστικού οργανισμού, καθώς και το δικαιοδοσιακό περιεχόμενο των πέντε γεω-εκκλησιαστικών δικαιοταξιών της ελληνικής επικράτειας.\nΟ μετά χείρας τόμος επιχειρεί να κινηθεί στο πλαίσιο που συγκαθορίζουν τα νέα αυτά δεδομένα, αποτελώντας μία ισορροπημένη αρωγή τόσο στη θεωρητική καλλιέργεια όσο και τη νομολογιακή (εφαρμοσμένη) διάπλαση των επιμέρους ερευνητικών κατευθύνσεων του Εκκλησιαστικού Δικαίου.


Έσπερος ΑΟΠΑ: Κεσαπίδης αντί Βουρνά - Onsports.gr\nΑλεξάνδρα Λούτση\t31 Μαίου 2014, 00:41\nΈσπερος ΑΟΠΑ: Κεσαπίδης αντί Βουρνά\nΣτην αλλαγή της τεχνικής ηγεσίας του προχώρησε ο Έσπερος ΑΟΠΑ, εν όψει του νέου πρωταθλήματος της Γ’ Εθνικής.\nΟι Πατρινοί ολοκλήρωσαν τη συνεργασία τους με το Νίκο Βουρνά, τον οποίο ευχαρίστησαν θερμά για όλα όσα πρόσφερε στην ομάδα. Αντικαταστάτης του στον πάγκο θα είναι ο Ανδρέας Κεσαπίδης, με μακρά θητεία στα τμήματα υποδομής του Άρη.\nΗ ανακοίνωση για το Νίκο Βουρνά: «Ο Έσπερος ΑΟΠΑ ανακοινώνει τη λύση της συνεργασίας με τον προπονητή κ. Νίκο Βουρνά. Ο πρόεδρος της ομάδας κ. Κωνσταντίνος Μαρλαφέκας ευχαριστεί τον κ. Βουρνά, ο οποίος ανέλαβε την ομάδα σε μια πολύ δύσκολη περίοδο και κατάφερε να επιτύχει τον στόχο που είχε τεθεί. Ο Έσπερος ΑΟΠΑ χαιρετά ένα φίλο και του εύχεται με ειλικρίνεια κάθε επιτυχία στην συνέχεια της καριέρας του. Θα είναι πάντα ξεχωριστό μέλος της οικογένειάς μας».\nΗ ανακοίνωση για τον Ανδρέα Κεσαπίδη: «Η οικογένεια του Έσπερου ΑΟΠΑ καλωσορίζει στις τάξεις της τον Ανδρέα Κεσαπίδη, ο οποίος αναλαμβάνει την τεχνική ηγεσία της ομάδας και θα την καθοδηγήσει στο νέο πρωτάθλημα της Γ’ Εθνικής μπάσκετ. Ο Ανδρέας Κεσαπίδης γεννήθηκε την 1η Ιουνίου 1983. Είναι τελειόφοιτος του ΤΕΦΑΑ Θεσσαλονίκης με ειδικότητα στο μπάσκετ και στην οργάνωση και διοίκηση αθλητισμού. Έπαιξε μπάσκετ στα τμήματα υποδομής του Άρη από το 1991 έως το 2001, στον Α.Ο. Αρετσού (Γ’ Εθνική, 2001-2003), στον Εχέδωρο Σίνδου (Γ’ Εθνική, 2003-2004), στον Ιωνικό Διαβατών (Α’ ΕΚΑΣΘ και Γ’ Εθνική, 2004-2008), στον ΑΚΕΤΣ (Β’ ΕΚΑΣΘ, 2008-2009, 2010-2011) και στη Δόξα Ελπίδας Ευόσμου (Β’ ΕΚΑΣΘ, 2009-2010, 2011-2013).\nΤο 2003 εντάχθηκε στο προπονητικό τιμ του Άρη, στον οποίο έως πρόσφατα ήταν υπεύθυνος αγωνιστικού σχεδιασμού τμημάτων υποδομής. Πέρυσι στην Πάτρα οδήγησε τον Άρη στην κατάκτηση του Πανελλήνιου Εφηβικού Πρωταθλήματος, ενώ πριν από μερικές εβδομάδες στα Τρίκαλα πανηγύρισε με τους «κιτρινόμαυρους» την 3η θέση στην τελική φάση του Πανελλήνιου Εφηβικού Πρωταθλήματος. Τη σεζόν 2010-2011 οδήγησε την ομάδα Παίδων του Άρη στην κατάκτηση του αντίστοιχου Πανελλήνιου Πρωταθλήματος. Ακόμη εργάστηκε ως προπονητής στα τμήματα υποδομής του Ιωνικού Διαβατών (2005-2007) και στον ΑΚΕΤΣ, ενώ είναι ιδρυτής και υπεύθυνος προπονητής μπάσκετ της ακαδημίας Sports Academy με έδρα τη Λητή Θεσσαλονίκης».\n17 λεπτά πριν Εορταστικό ωράριο: Αυτές τις Κυριακές θα λειτουργήσουν τα καταστήματα\n18 λεπτά πριν Ολυμπιακός – Μίλαν: Εντυπωσιακό το coreo με… Casa del Papel (photos)\n30 λεπτά πριν ΠΑΟΚ-ΜΠΑΤΕ 1-3: Εφιαλτική εικόνα, πικρός αποκλεισμός (photos, videos)\n31 λεπτά πριν Οι κληρώσεις των εθνικών ομάδων


Vican Chewy Vites Kids Προβιοτικά Ζελεδάκια- 30 μασώμενες ταμπλέτες | BOX2BOX.gr\nVican Chewy Vites Kids Προβιοτικά Ζελεδάκια- 30 μασώμενες ταμπλέτες\nChewy Vites Kids Προβιοτικά ζελεδάκια για υποστήριξη του πεπτικού συστήματος, ιδανικά για παιδιά.\nΟι παιδικές βιταμίνες Chewy Vites Kids είναι προβιοτικά ζελεδάκια της Vican, κατάλληλες για παιδιά από 3 ετών και άνω, σε μορφή μασώμενων, μαλακών δισκίων (αρκουδάκια). Παρασκευάζονται με βάση τη φυσική πηκτίνη φρούτων, γεγονός που τα καθιστά ιδιαίτερα μαλακά και ζουμερά.\nΚάθε μασώμενο δισκίο Vican Chewy Vites Kids περιέχει: 1 δισ. ζωντανές καλλιέργειες (φιλικά βακτήρια) Bacillus Coagulans που ενισχύουν την ημερήσια πρόσληψη των παιδιών σε ωφέλιμες καλλιέργειες, συμβάλλοντας στην υγεία του ανοσοποιητικού συστήματος και στην ισορροπία της εντερικής χλωρίδας, καθώς και φυτικές ίνες 370mg που συμβάλλουν στην ομαλή λειτουργία του πεπτικού συστήματος.\nΤα Chewy Vites παρασκευάζονται από φυσικό χυμό και φυσική πηκτίνη φρούτων, γεγονός που τα καθιστά ιδιαίτερα μαλακά και ζουμερά. Τα Vican Chewy Vites Kids προβιοτικά ζελεδάκια έχουν ευχάριστη γεύση φράουλας. Είναι κατάλληλα και για χορτοφάγους. Χωρίς γλουτένη, ζελατίνη, ζωικά συστατικά, τεχνητές γεύσεις και τεχνητά χρώματα, γάλα, σιτάρι σίκαλη, αυγά, ξηρούς καρπούς, βρώμη, φυστίκια, τεχνητά γλυκαντικά, γενικώς τροποποιημένους οργανισμούς, (GMO free) συντηρητικά.\nΠαιδιά 3 ετών: 1 Vican Chewy Vites Kids προβιοτικό ζελεδάκι την ημέρα\nΠαιδιά άνω των 4 ετών: 1-2 προβιοτικά ζελεδάκια την ημέρα